Жорий йили бу вазиятга оид қатор мақолаларини эълон қилган Ласслетт 30 май куни Ўзбекистондаги бугунги бизнес амалиëтининг Каримов давридан қанчалик узоқлашгани мавзуига бағишланган янги тадқиқоти хулосасини эълон қилди.\nБу суриштирув марказига Тошкент шаҳар ҳокими Жаҳонгир Ортиқхўжаевнинг бизнес империяси харитаси қўйилди.\nОзодлик 31 май куни муаллиф билан суриштирувнинг асосий хулосалари юзасидан суҳбат ўтказди.\nОзодлик: Ўзбекистонда катта тадбиркорлар¸ қудратли ҳукумат арбоблари кўп. Лекин сиз суриштирувингиз объекти қилиб Тошкент шаҳар ҳокими Жаҳонгир Ортиқхўжаевни танладингиз? Нега?\nКристиан Ласслет: Аслида¸ суриштирув Ўзбекистонда бораëтган ислоҳотлар жараëни ҳақида. Ўзбекистон ҳукумати бу жараëнда ўтмишдаги ëмон амалиëтлардан қанчалик узоққа кетганини ўрганиш учун Тошкент шаҳар ҳокими\nЖаҳонгир Ортиқхўжаевни тадқиқот объекти қилиб танладик. Нега айнан Ортиқхўжаев? Чунки қудратли сиëсий шахс бўлган Тошкент ҳокими Ўзбекистондаги улкан бизнес империяси эгаси ҳамдир.\nЖаҳонгир Ортиқхўжаевни тадқиқот объекти қилиб танладик. Нега айнан Ортиқхўжаев? Чунки қудратли сиëсий шахс бўлган Тошкент ҳокими Ўзбекистондаги улкан бизнес империяси эгаси ҳамдир. Ортиқхўжаев мисолида биз жорий ҳукуматнинг сиëсий ва бизнес манфаатлари чатишиб кетган мураккаб вазиятда қандай йўл тутишини ўргандик. Ҳукумат давлат ва шахс манфаатлари тўқнашуви олдини олишга ҳаракат қилаяптими? Олинаëтган қарорларнинг очиқ ва шаффофлиги таъминланаяптими? Бизнес гуллаб-яшнашини унинг эгаларининг сиëсий алоқалари ва сиëсий таъсири белгилаши олди олиндими? Бу суриштирувда Ортиқхўжаев бизнеси мисолида шу саволларга жавоб топишга уриндик.\nОзодлик: Мақолангизда Жаҳонгир Ортиқхўжаевга алоқадорлиги ҳужжатлар билан далилланган ўнлаб ширкат номи келтирилган. Бу ширкатларнинг ўргимчак тўридек ëйилган ўзаро занжиридиан Ортиқхўжаев кирмаган сердаромад бизнес қолмапти ўзи¸ деган хулоса келиб чиқади. Суриштирув натижасида ўзингиз ҳам шундай фикрга келдингизми?\nКристиан Ласслет: Бу саволга биргина Tashkent City мисолида жавоб берай. Бу 1.3 миллиард долларлик лойиҳа ва Ўзбекистон тарихида бунақа қиммат қурилиш бўлмаган. Бу мегалойиҳа бошланганида¸ ундаги Akfa Group иштироки деярли кўзга ташланмади – Ортиқхўжаев ширкати сиртдан қараганда лойиҳадаги 8 та лотнинг фақат биттасининг инвестори қилиб кўрсатилди.\nTashkent Cityнинг қолган инвесторларига оид корпоратив маълумотларни синчиклаб ўрганишни бошлаганимиздан кейин Akfa-Artel гуруҳининг яна учта лотнинг инвестори экани¸ яна тўртта лотнинг бош пудратчиси эканини кўрдик.\nҚолган лотлар¸ гўëки бошқа инвестор ва бошқа шахсларга тегишлидек кўринди. Аммо Tashkent Cityнинг қолган инвесторларига оид корпоратив маълумотларни синчиклаб ўрганишни бошлаганимиздан кейин Akfa-Artel гуруҳининг яна учта лотнинг инвестори экани¸ яна тўртта лотнинг бош пудратчиси эканини кўрдик. Шунингдек¸ Akfa-Artelнинг Tashkent City лойиҳасининг барча муҳим жиҳатларида муҳим роль ўйнаëтганини аниқладик.\nБу эса¸ асосий акциялари Тошкент шаҳар ҳокимига қарашли ширкатларнинг у давлат номидан бошқараëтган шаҳардаги энг йирик лойиҳада жуда катта манфаатлари борлигини англатади.\nОзoдлик: Суриштирувингизда Tashkent City қурилиши ва Тошкентдаги бошқа йирик лойиҳаларни олган Ортиқхўжаевга алоқадор ўнлаб ширкат акцияларининг эгалари номларини келтиргансиз. Бу акциядорлар орасида Жаҳонгир Ортиқхўжаевдан ташқари Аброр Ғаниев ва Исмоил Исроилов деган яна икки шахс номи жуда кўп учрайди. Бу одамлар ким¸ уларнинг Ортиқхўжаевга қандай алоқаси бор?\nКристиан Ласслет: Биз Ўзбекистонда ташкил этилган 67 та ширкат ҳужжатларини ўрганиш асосида уларнинг Akfa-Artel гуруҳига боғланганини аниқладик.\nБиз Ўзбекистонда ташкил этилган 67 та ширкат ҳужжатларини ўрганиш асосида уларнинг Akfa-Artel гуруҳига боғланганини аниқладик.\nЎзбекистонда рўйхатга олинган бу ширкатлардан камида 18 таси акцияларининг эгаси қилиб оффшор компаниялар кўрсатилганини аниқладик. Бу оффшор ширкатлар Британия ва Сингапурда рўйхатга олинган. Бу оффшор компанияларини бирлаштирувчи жиҳат¸ уларнинг ҳақиқий эгаси кимлигини жамоатчиликдан бекитишга имкон берувчи легал воситадан фойдаланаëтганидир. Яъни¸Ўзбекистон иқтисодидан катта улуш олган бу ширкатларнинг асл эгаси кимлигини топишнинг иложи йўқ. Бу ширкатлар ўз асл эгасини нега яширади – ë улар эгаси сиëсий ҳокимиятдаги одам, ëки бизнес ўтмиши шубҳали шахслардир. Суриштирув давомида Akfa-Artelга алоқадор 67 ширкатдаги каттагина акцияларнинг сиз тилга олган Аброр Ғаниев ва Исмоил Исроилов номида экани кўринди. Аброр Ғаниев Akfa гуруҳ раиси¸ Исмоил Исроилов эса¸ унинг менежери. Жаҳонгир Ортиқхўжаев ширкатлари бошқарувчилари бир пайтнинг ўзида ҳокимга алоқадор ўнлаб ширкатлар акцияларига ҳам эгалик қилади. Биз Ғаниев ва Исроиловга хат ëзиб¸ акцияларнинг ҳақиқий эгаси сизми¸ ëки бошқа одамга қарашли акцияларга ишонч асосида эгалик қилаяпсизларми¸ деб сўрадик. Лекин ҳеч қандай жавоб олмадик. Шу боис¸ бу саволга аниқ жавоб тополмадик. Бунинг хавотирга сабаб жиҳати шундаки¸ у ëки бу ширкат менежерининг унинг катта қисм акцияларига эгалик қилиши кам учрайдиган ҳодиса. Бу ширкатлар ўз ҳақиқий эгаси кимлигини яшириш учун оффшор схемаларидан фойдаланмоқда. Шу боис биз¸ Аброр Ғаниев ва Исмоил Исроилов каби шахслар¸ Ўзбекистондаги йирик ширкатлар акцияларининг асл эгалари эмас¸ улар асл мулкдор шахсини бекитиш учун танланган одамлар¸ деган хавотирдамиз. Akfa-Artel Ўзбекистондаги энг даромадли ширкатлигидан келиб чиқсак¸ унинг таркибидаги ширкат асл эгалари нега бекинмоқда¸ деган савол яна кун тартибига тушади.\nҚўлимиздаги ҳужжатларга таяниб туриб 100 фоиз ишонч билан айтишимиз мумкин бўлган факт¸ Ғаниев ва Исроилов бир пайтнинг ўзида Жаҳонгир Ортиқхўжаевнинг ишчилари¸ айни пайтда¸ унга алоқадор ширкат акциядорлари ва бизнес шерикларидир.\nОзодлик: Бу гапингиз бутун Ўзбекистон Гулнора Каримованики эканини кўриб¸ билиб турган бир пайтда¸ унинг қоғоздаги эгалари Гаяна Авакян¸ Нурмуҳаммад Содиқов¸ Алишер Собиров каби унинг қўл остидаги одамлар бўлган яқин ўтмишни эслатаяпти.\nКристиан Ласслет: Тўппа-тўғри. Худди шунинг учун ҳам биз қизил байроқ кўтариб¸ ҳей ҳар хил айланма йўллар билан Ўзбекистондаги катта бизнес компанияларининг асл эгалари бекитилганини яқин ўтмишда кўрдик. Уларнинг ҳақиқий эгалари сиëсий ҳокимиятдаги ўта қудратли шахслар экани фош бўлганини бугун биламиз. Яна билганимиз¸ улар ўз ваколат ва таъсиридан фойдаланиб¸ давлат ва халқ бойлигини ўғирлаганини ҳам кўрдик. Шу боис биз Мирзиëев ҳукумати ўтмишдаги бу амалиëтдан қанчалик узоқлашган-узоқлашмаганини кўрмоқчимиз. Агар бугунги ҳокимият эгалари Гулнора Каримова мисолидаги каби амалиëтни давом эттираëтган бўлса¸ бу нарса эртага улар учун ҳам¸ ўзбек иқтисоди учун ҳам худди шундай фалокатли бўлишидан огоҳлантирмоқчимиз.\nОзодлик: Суриштирувингизда Жаҳонгир Ортиқхўжаев оила аъзолари¸ хусусан¸ хотини ва афтидан ўғлининг ниҳоятда катта имтиëзлар берилган ширкатлар эгаси эканини аниқлабсиз. Ҳоким оиласининг бу ширкатлар эгаси эканлигида қандай муаммо кўрасиз?\nКристиан Ласслет: Ҳокимнинг хотини Нигора Ортиқхўжаева Ўзбекистондаги энг йирик хусусий клиника - Akfa Medline ширкатининг 61,64% акцияси эгасидир. Бу ширкатга ҳукумат\nҲокимнинг хотини Нигора Ортиқхўжаева Ўзбекистондаги энг йирик хусусий клиника - Akfa Medline ширкатининг 61,64% акцияси эгасидир. Бу ширкатга ҳукумат Ўзбекистон соғлиқ сақлаш секторида деярли бошқа бирор компанияга берилмаган эксклюзив имтиëзлар берган.\nЎзбекистон соғлиқ сақлаш секторида деярли бошқа бирор компанияга берилмаган эксклюзив имтиëзлар берган. Жорий йил ҳукумат мамлакатдаги биринчи ва ҳозирча ягона хусусий медицина университети очиш ҳуқуқини ҳам айнан Akfa Medlineга берди. Ўзбекистондаги бошқа бирор ширкатга бу имкон ҳатто таклиф ҳам этилмади – очиқ тендер ўтказилмай туриб¸ хусусий универститет ҳаққини Akfa Medline тарелкасига солиб беришди. Бу университетни ташкил этиш жараëнининг каттагина қисми Тошкент шаҳар ҳокими ваколатидадир. Хотини очаëтган университет иш бошлашини ҳоким Ортиқхўжаев таъминлаб беришида очиқдан-очиқ давлат ва шахсий манфаатлар тўқнашмаяптими¸ деган саволни шаҳар ҳокими маъмуриятига юбордик. Улар буни мутлақ инкор қилди ва ҳеча қандай манфаатлар тўқнашуви йўқлигини иддао қилди. Бу жавобдан эса¸ Ўзбекистондаги амалдорларнинг манфаатлар тўқнашуви концепциясини ë яхши тушунмаëтгани¸ ëки уни бир пулга олмаëтгани кўрилади.\nБундан келиб чиқиб¸ Ўзбекистонда бизнес қилиш учун ҳалол ва адолатли майдон йўқ дея оламиз. Бугунги даромадли бизнес эгалари ҳам зўр тадбиркор бўлгани учун эмас¸ балки ҳукумат ва ҳокимиятдаги қудратли шахсларга алоқадорлиги учун гуллаб-яшнамоқда. Улар асл эгалари қўлидаги қудрат воситасида давлат маблағи¸ солиқ ва бож имтиëзлари берилгани учун кенгайиб¸ кучайиб бормоқда.\nОзодлик: Суриштирувингиз марказидаги Жаҳонгир Ортиқхўжаевнинг кун сайин кенгайиб¸ тармоқланиб бораëтган бизнес империяси ортида бугунги ҳокимиятдаги қудратли шахслар борлигини тахмин қилишга асос борми?\nКристиан Ласслет: Бундай хавотирга тушишга жиддий асослар бор.\nБугунги ўзбек иқтисодининг энг даромадли лойиҳаларини қўлга киритган ва киритаëтган ширкатларнинг асл эгалари сир тутилмоқда\nСабаби – бугунги ўзбек иқтисодининг энг даромадли лойиҳаларини қўлга киритган ва киритаëтган ширкатларнинг асл эгалари сир тутилмоқда¸ улар ҳам оффшор компаниялари¸ қобиқ структуралар ичига бекиниб олган. Ўзбекистонликлар бугун яна эгаси кимлигини биров билмайдиган компанияларга бошқаларнинг тушига ҳам кирмайдиган имтиëзлар берилаëтганини кўриб турипти. Ўзбекистонликлар бугун кеча тузилган ўтмиши йўқ оффшор ширкатларига давлат ва халқ мулкининг ҳеч бир тендерсиз текинга берилаëтганини кўриб турипти. Буни кўриб-билиб турган халқ¸ мутлақ хавотирга тушишга ҳақли. Аммо корпоратив маълумотлар базасидан ҳозирча Ортиқхўжаев каби шахслар бизнесига имтиëз бераëтганлар ким ва уларнинг бу бизнес структураларида қандай ва қанча улуши борлигини топишнинг имкони йўқ. Қўлимидаги ҳужжатларга таяниб туриб:\nAkfa-Artel гуруҳининг бизнес кўлами ниҳоятда улкан; ҳа бу бизнес империяси марказида Жаҳонгир Ортиқхўжаев турипти\nҲа¸ Akfa-Artel гуруҳининг бизнес кўлами ниҳоятда улкан; ҳа бу бизнес империяси марказида Жаҳонгир Ортиқхўжаев турипти; ҳа бу бизнесда асл эгалари бекитилган оффшор компаниялар бор; ҳа бу бизнес давлатдан катта миқдорда ëрдам олаяпти¸ дея мутлақ ишонч билан айта оламиз. Аммо бу бизнеснинг бизга кўринмаëтган тарафида кимлар борлигини аниқ айта олмаймиз.\nОзодлик: Бугунги бизнес империяларининг асл эгалари кимлиги ëзилган қоғозлар етти қават қулф остида қаерлардадир бекитилганини айтаяпсиз. Бу ҳужжатлар очиқланиши учун яна ўн йиллаб Швейцария полициясининг янги рейдларини кутамизми?\nКристиан Ласслет: Йўқ. Биз бу банк қутиларининг очилишини 10 йил кутиб ўтиришимиз шарт эмас. Қилишимиз мумкин иш – маълумотлар базаси билан ишлаш илмидан фойдаланишдир. Бу бизга қайси ширкатлар эгаларининг яширинганини аниқлашга ëрдам беради. Биз гаплашаëтган мисолда¸ Ортиқхўжаев қўл остида ишлаëтганлар у мажоритар акциядор бўлган ширкатнинг қолган акциялари эгаси эканини аниқлай олдик. Бу очиқланиши ортидан Ортиқхўжаев акцияларини бошқа шахслар - хотини ва ҳар хил менежерлари номига ўтказишни бошлади. Биз буни ҳам исботлай оламиз. Энди жамоатчилик¸ биринчи галда¸ журналистлар ҳоким Ортиқхўжаевдан қуйидаги саволларни сўраши керак:\n“Апрель-май ойларида тўсатдан Akfa-Artel гуруҳидаги акцияларингиздан қутулишга киришдингиз¸ номингиз тўсатдан акция эгалари рўйхатидан йўқола бошлади.\nСиз ўзингизни шаффоф сиëсатчиман¸ деяпмиз. Унда марҳамат қилиб¸ бу акцияларни қанчага сотганингизни¸ бу олди-сотдининг қонуний бўлганини кўрсатувчи банк трансакцияларни бизга кўрсатинг.\nСиз ўзингизни шаффоф сиëсатчиман¸ деяпмиз. Унда марҳамат қилиб¸ бу акцияларни қанчага сотганингизни¸ бу олди-сотдининг қонуний бўлганини кўрсатувчи банк трансакцияларни бизга кўрсатинг. Кўрсатингки¸ биз давлат манфаатларини шахсий манфаатларингиз билан қориштирмаëтганингизга ишонайлик”.\nҚатма-қат оффшор структуралари қобиғига бекинган ширкат эгаларининг кимлигини топиш учун журналистнинг банк қутисига қўли етмайди. Аммо қўлидан келадигани¸ савол бериш ва шу ишни қилаверишимиз керак.\nБу жараëнда энг муҳим ўйинчи Ўзбекистон ҳукуматидир. Бу ширкатлар асл эгаларини кўрсатувчи ҳужжатлар ҳукуматда бор. Гап ўзини ислоҳотчи қилиб кўрсатишга ҳаракат қилаëтган бу ҳукуматнинг мазкур ҳужжатлар сақланадиган компаниялар реестрини жамоатчиликка очиқлаш-очиқламаслигида қолган.


Гурбангули Бердимуҳамедов Тошкентга келди - 28.11.2019, Sputnik Ўзбекистон\nГурбангули Бердимуҳамедов бугун Шавкат Мирзиёев билан учрашиб Туркманистон ва Ўзбекистон ҳамкорлик масалаларини муҳокама қилади. 28.11.2019, Sputnik Ўзбекистон\nГурбангули Бердимуҳамедов бугун Шавкат Мирзиёев билан учрашиб Туркманистон ва Ўзбекистон ҳамкорлик масалаларини муҳокама қилади.\nТОШКЕНТ, 28 ноя - Sputnik. Туркманистон президенти Гурбангули Бердимуҳамедов Тошкентга келди. Олий мартабали меҳмонни Тошкент халқаро аэропортида бош вазир Абдулла Арипов кутиб олди, деб хабар қилмоқда УзА.\n"Гурбангули Бердимуҳамедов Шавкат Мирзиёевнинг таклифига амалий ташриф ва Марказий Осиё давлатлари раҳбарларининг иккинчи Маслаҳат учрашувида иштирок этиш учун Ўзбекистонга келган", - дейилган хабарда.\nТуркманистон делегацияси расмий кутиб олиш маросимидан сўнг хорижий делегациялар қароргоҳига йўл олди.\nХабарда айтилишига кўра, бугун Ўзбекистон ва Туркманистон президентларнинг учрашуви режалаштирилган. Учрашувда давлат раҳбарлари икки томонлама ҳамкорликни янада ривожлантириш, савдо-иқтисодий, транспорт-коммуникация ва маданий-гуманитар соҳаларда қўшма лойиҳалар ҳамда минтақавий ва халқаро долзарб масалалар юзасидан фикр алмашиши режалаштирилган.


Муслималар учун – Ислом Нури\nБўлим: Муслималар учун\nХой муслима киз, эхтиёт бўл!\nтўпловчи: Абу Жафар ал-Бухорий\nЭркак ва аёлларнинг аралашиб юриши харомдир.\nАллохга хамдлар, унинг элчиси, пайгамбарларнинг сўнггиси Мухаммад, унинг оиласи, асхоблари ва уни киёмат кунига кадар суйган ва унга эргашганларнинг барчасига Аллох салавот ва саломлар йўлласин!\nҲижоб ибодат, одат эмасبِسْمِ اللهِ الرَّحْمنِ الرَّحِيمِКириш сўзи\nАллоҳга ҳамду сано, Пайғамбаримиз Муҳаммадга Аллоҳнинг салавоту саломлари бўлсин!\nҚўлингиздаги бу мўжазгина китобча «ҳижоб» ҳамда «юзни тўсиб юриш» ҳақида бўлиб, муслима опа-сингилларимизга атаб ёзилгандир. Сир эмаски, бугунги кунда кўпгина Ислом диёрларида аёлларнинг ҳижоб масаласида сусткашликларга йўл қўйиб, ясан-тусан қилиб юришлари одат тусига айланиб қолди.\nАёл жаҳон қул бозорида\nМуҳаммад Аҳмад Муаббар ал-Қаҳтаний\nРусчадан Ислом Нури таржимаси\nДунёнинг қадр-қиммат ва шараф сояси остида барқарор ҳаётга интилувчи барча аёлларга.\nЁзувчи Ямон ас-Сибаий ўзининг “Ярамизда ўйновчилар” китобида шундай ёзади “Дарҳақиқат, кўряпманки, дунё аёл учун қабр қазиди кейин уни бу қабрга кўмди, сўнг эса унга ҳурмат юзасидан бош кийимини ечди”\nАёллар қул бозорида ҳар доим, аввал одамни ўлдириб сўнг уни тобути орқасидан юрувчи инсон жинсидан бўлган кўплаб даллолларни топиш мумкин.\nМуаллиф Муҳаммад ибн Солиҳ ал-Усаймин\nАрабчадан Солиҳа Толиб ўгирган\nБарча мақтовлар Аллоҳгагина хос, Ундан мадад сўраймиз, У зотга мақтовлар ва истиғфор айтамиз, Аллоҳдан нафсларимиз ва амалларимиз ёмонлигидан паноҳ тилаймиз. Аллоҳ ҳидоят қилган одамни адаштирувчи йўқ, У адаштирган кимсани ҳидоят қилувчи йўқ. Гувоҳлик бераманки, бир Аллоҳдан ўзга илоҳ йўқ, У ёлғиз ва шериксиздир. Яна гувоҳлик бераманки, Муҳаммад соллаллоҳу алайҳи ва саллам У зотнинг бандаси ва элчисидир.\nАёлларга хос бўлган – ҳайз, истиҳоза, нифос қонлари масаласи изоҳталаб бўлган ҳамда ҳукмларини ўрганишга ва бу хусусдаги уламолар сўзларининг тўғрисини хатосидан ажратиб олишга муҳтож бўлган муҳим масалалардан ҳисобланади.\nБанда хар бир лахзани ганимат билиши ва Аллохга дуч келиш учун тайёр туриши керак. Чунки у, Роббисининг элчилари рухини олиш учун качон келишини билмайди.\nМисрлик Сузи Мазҳар йигирма йилдан бери Аллоҳнинг ҳақ динига чақириш йўлида юрган даъватчи аёл. Унинг исми Аллоҳга қайтиб, тавба қилган санъаткор аёлларнинг исмлари билан боғлиқ, шунингдек, улар орасида исломиятга даъват борасида анчайин аҳамиятли ўрни бор. Сузи ўз тавбаси ҳақидаги қиссани шундай ҳикоя қилади:\n“Университетнинг адабиёт факултети журналистика бўлимини тамомлаганман. Бувимнинг қўлида вояга етдим. Санъат устаси, артист Аҳмад Мазҳар амаким бўлади. Кўп вақтларимни театр ва концертлар томошасида ўтказардим. Эркинлик ва ҳурлик деб аталмиш тушунча билан атрофимдаги ҳайвоний кўзлар олдида ўзимнинг жамолимни кўз-кўз қилиб юрар эдим. Бувим менга қаттиқ турмасдилар.\n3840 марта кўрилган\nالحمد لله وحده و الصلاة و السلام على من لا نبي بعده، أما بعد:\nБугунги кунимизда мўмин биродарларимиз иймонларининг кучсиз бўлиб қолаётгани ва қалбларини қўркмас қалбга айланиб кетаётганидан шикоят қилмоқда. Гуноҳларга дуч келиб қолганда жаҳаннамдан қўрқиш сифати мўмин биродарларимизни гуноҳдан асраб қолиши умидида бу рисолани ёзмоқдамиз.\nБугун биз Куръони Каримнинг Расулуллох саллаллоху алайхи ва саллам аёлларига-оналаримизга бeрган олий таълими xусусида сухбатлашамиз. Зeро шарафли xонадон ахли ана шундай олий тарбияга муносибдирлар. Токи улар турли бўлмагур ва бехуда одатлардан покланиб, ўзларига муносиб камолот мартабасига кўтарилсинлар. Токи уларнинг кимматлари юксалиб, диллари янада равшан тортсин. Дархакикат, бу Аллохнинг улуг фазли эди.\nМусулиманинг солих авлод етиштиришдаги масъулияти\nМуаллифа: Хавла Дарвиш\nИслом Уммати – ўз ўгиллари ва кизлари, Ислом байрогини хилпиратиб дунёга ёйиш, кофир ва золим халкларнинг тажовузларини парчалаб ташлаш учун тайёр бинокор авлодлари билан мавжуддир. Авлодларни тарбия килиш эса, ўлимдан кейинги хаёт учун колидирилган сармоядир. Шунинг учун хам, авлодларни тарбия килиш, саройлар ва уйларни лой ва тошлардан куришга берилган эътибордан кўра кўпрок эътибор ва ташвикка лойикдир.\nТарбия бериш факат оиланинггина вазифаси эмас. Балки авлодларни тарбия килишда бошка омиллар хам бордир.\nБиз куйида муслима аёлнинг солих авлодлар етиштиришдаги вазифаси хакида сўз юритамиз.\n6269 марта кўрилган\nАлҳамду лиллаҳ вассолату вассаламу ала расулиллаҳ…\nАзиз қизалоғим, менинг ушбу мактубим сенга меҳрибон ота, муҳтарам ака, мушфиқа она орқали етар, эҳтимол уни мажалладан ўзинг ўқирсан. Сендан умидим Пайғамбар соллаллоҳу алайҳи ва салламнинг қизлари, саҳобаларнинг қизлари, замони саодатдан то бугунги кунгача яшаган муъмина қизлардан ўрнак олиб яшамоғингдир. Сен иймонда, яхши ишларда, хусусан, ор-номус, иффат, шараф ва ҳаёни сақлашда улардан намуна ол.


Qalampir.uz - Спиннерлар хавфли деб топилди\nСпиннерлар хавфли деб топилди\n20:40, 13.03.2018 Олам\nЖудаям оммалашган ўйинчоқнинг зарарлари ҳам бор экан.\nЕвропа Иттифоқи хавфли товарлар рўйхатини тузди. Рўйхатда спиннерлар ҳам бор. Европани хавфли маҳсулотлардан тезда огоҳлантириш тизимининг 2017 йил ҳисоботларида шундай айтилган. Бу ҳақда РИА Новости хабар бермоқда.\nҲисоботда таъкидланишича, спиннерлар болаларга зарарлидир, айниқса ёритгичли моделлари. Бола чироқли моделлардаги батареяларни ютиб юборса, у боланинг қизилўнгачи ва ичакларининг куйишига олиб келиши мумкин. Ўйинчоқнинг майда қисмларга осонлик билан ажралиши яна бир хавфдир.\nСпиннер – бир ўққа эга ўз ҳолатини доимий сақлаб қолувчи буюм. Фойдаланувчи ичкаридаги қисмидан ушлаб ташқи қисмини енгил айлантириши кифоя. Барча қисмлар буюмнинг эркин ҳолда максимал даражада кўп айланиб туришига мослаб йиғилган.\nТеглар:Европа Иттифоқи Спиннер\n11:00, 23.11.2018 902\n13:17, 22.11.2018 639\nЎзбекистонга “Кўҳна қитъа”дан делегацияси келади\n19:11, 27.10.2018 3 184\nBREXIT’дан ким манфаатдор?\n10:18, 21.09.2018 1 407\n28 давлат раҳбарлари мигрантларнинг келажагини ҳал этиш учун тўпланди\n12:28, 20.09.2018 1 780


ОМОНАТГА ХИЁНАТ ҚИЛМАЙЛИК — Zamaxshariy.uz\nОмонатдорлик гўзал хислат,омонатга хиёнат қилиш энг қабиҳ иллатдир. Абу Ҳурайра (розияллоҳу анҳу) ривоят қилади. Расулуллоҳ (соллаллоҳу алайҳи ва саллам) “Мунофиқнинг аломати учта: гапирса ёлғон гапиради, ваъда берса ваъдасига хилоф қилади ва омонатга хиёнат қилади”, дедилар. Ёлғон билан хиёнат ҳар бир инсон учун катта қусурдир. Чунки имон кирган қалбда ёлғон ва хиёнат сиғмайди. Шунинг учун ҳам мўмин тўғрилик ва вафодорликни севади, бошкаларни ҳам шунга чақиради. Ҳақ таоло ҳузурида ҳам шу фазилатлари сабабли юксак даражаларга эришади.\nШу боис мўмин киши эътиборли , хушёр, сўзи билан амали бир бўлиши, доимо ўз нафсини тергаб туриши лозим. Зеро, омонатга ҳиёнат қилмайдиган, гўзал аҳлоқли, каттаю кичик гуноҳлардан тийилган инсонларгина Аллоҳ таолонинг фазлига эришади.\nNext Post:МАЛАКА ОШИРИШ ЎҚУВ КУРСИНИНГ 5-БОСҚИЧИ БОШЛАНДИ


Солиқчи ноқонуний ҳужжат қаердалигини қандай аниқлади? – ТАФСИЛОТ\nЖумбоқ 2 comments 294 марта кўрилган\nСолиқчи ноқонуний ҳужжат қаердалигини қандай аниқлади?\nАйрим корхона, ташкилот ва хусусий фирмаларда солиқни тўлашдан қочиш мақсадида фирибгарлик ҳолатлари юз бериб туради. Улар маълум операцияни бажариш учун шартнома тузадилар, иш битгач ушбу шартномани йиртиб ташлаб, кичикроқ суммада янги шартнома қўйиб қўйишади. Солиқ хизматининг махсус ходимлари шундай ҳолат юз берган фирмага текшириш уюштиради.\n— Ҳеч ким жойидан қимирласин, телефон, ҳужжатларга қўл теккизмасин.\nСолиқ ходимлари 4 кишидан иборат. Бир ходим бухгалтерия деб ёзилган эшик ёнида қолади. У ерда фирма ходими ўтирарди. Иккинчи ходим башанг кийиниб олиб хонани тозалаётган фирма хизматчисининг эшиги ёнида қолади. Текширувчи раҳбарлар эса директор кабинетига киришади. Яна бир хонани эса фаррош тозаларди.\n— Сизда солий қонунчилиги талаблари бузилган шартнома бор, уни ўз ихтиёрингиз билан бизга топширишингизни сўрайман!\n— Менда бундай ҳужжат йўқ.\n— Менда тинтув ўтказишга рухсат бор.\n— Марҳамат, қидиринг!\nШу пайт солиқ ходимларидан бири раҳбарини четга тортиб дейди:\n— Бу ерда хоналар ҳам, ҳужжатлар ҳам кўп. Қайси биридан бошлаймиз, топиш осон эмас. Биз қидиргунимизча улар шартномани йўқ қилишга улгуришлари мумкин. Шунда текширувчилар гуруҳи раҳбари бу ҳужжат қайси хонада сақланишини фаҳмлайди. Ҳақиқатан ҳам ҳужжат у айтган хонадан топилади.\nСолиқчи ҳужжат қайси хонада эканини қандай билди?\nКалит сўзлар: солиқ, солиқчи, текширувчи, фириб, Хусусий фирма, шартнома, ҳужжат\nХайрулла Жавоб бериш\nХужжатлар фаррошлар хонасидан топилган. (Башанг кийинган фаррош ходимидан буни аниқлаган, фаррошлар одатда ишчи кийимда бўлишади)\nMansurbek Жавоб бериш\nBashang kiyinib olib xonani tozalayotgan xodim xonasidan


Капелло Роналду ва Дибалани танқид қилди\nИталиялик собиқ мураббий Фабио Капелло «Ювентус» ҳужумчилари Криштиану Роналду ва Пауло Дибалани ҳимояга ёрдам бермаслиги учун танқид қилди.\n«Криштиану ҳимоя чизиғига деярли ёрдам бермайди, Пауло ҳам ҳимояланиш шарт бўлганда жамоадошларини қўллаб-қувватламайди. Жамоанинг барча футболчилари уларни ҳужум вақтда қўллаётганида улар ҳам шунга яраша жавоб беришлари керак. «Биз ўз ишимизни қиламиз, қолгани бизнинг муаммо эмас» қабилидаги ёндашув ҳозирги футболга ёт тушунча. Бундай ўйлайдиган футболчи жамоага фойда келтирмайди.\nПирло мен Дель Пьеро билан ишлагандек Дибала билан ҳам шундай ишлайдими? Бу футболчилар орасида ўхшашликлар бор. Мен Дель Пьерони лозим бўлганда захирада қолдирардим», - дея мураббийнинг сўзларини келтирмоқда La Gazzetta dello Sport.\nМаълумот учун, «Ювентус» А Серия 13-туридан кейин 24 очко билан 6-ўринда бормоқда.


Путин Россия президенти бўлса хурсанд бўласизми?\n23 январ 2021, Тошкент вақти: 10:07\nРоссия президенти Д .Медведев ва Бош вазир В. Путин. Горький резиденцияси, 2011 йил 11 июн.\nРоссия Президенти Дмитрий Медведев 24 сентябр куни иқтидордаги "Единая Россия" партиясининг йиллик қурултойида қилган чиқишида бош вазир Владимир Путинни 2012 йил март ойида ўтказиладиган президент сайловига номзод деб кўрсатишни таклиф қилди. Делегатлар Медведевнинг таклифини бир овоздан маъқуллади.\nБош вазир Владимир Путин қурултойда иштирок этаётган 11 мингга яқин делегатга миннатдорчилик билдирди ва Медведев таклифини ўзи учун “улкан шараф”, дея қабул қилди.\nҲафта саволи рукнининг навбатдаги сонида “Путин Россия президенти бўлса хурсанд бўласизми?” деган саволни қўйдик.\nИскандар Худойберганов, Демократик ташаббуслар маркази раҳбари:\n- Йўқ, менимча Россия Путин даврида орқага силжияпти. Бу яхши натижа бермайди келажакда. Мен қандоқ хурсанд бўламан агар демократия тисланса, агарда Россияда миллатчилик авж олса, бизларга хавф туғдирилса, мен албатта хурсанд бўлишим мумкин эмас.\nВячеслав Охунов, рассом:\n- Бу мени хурсанд қилгани йўқ. Россия раҳбарларининг бундай сиёсати ҳафсаламни пир қилди. Мен ҳокимиятни деярли ўз қўлига олган Путин Қаддафий каби якка ўзи диктаторга айланди деб ўйлайман. У ҳам сиёсий ҳам иқтисодий маънода Россия тараққиётини ортга сурмоқда. Путиннинг президентликка номзод бўлиши эълон қилинганидан кейин катта миқдордаги инвестиция Россиядан чиқиб кетади. 90-йилларга таққослаганда бу улкан “регресс”. Бу Ўзбекистон билан бевосита боғлиқ. Чунки Путин ҳокимиятдан мосуво бўлишни хоҳламаган диктатор салоҳиятни қандай қилиб ўз қўлда сақлаб қолиши хусусида намуна кўрсатмоқда.\nЎз исмини айтишни истамагн ўзбекистонлик ҳарбий:\nЭнди Путин "грамотний" одам. Ҳамма ëқни тушунади ўзи. Катта-катта жойларда ишлаган. Яхши бўларди қайта. Лекин Медведев ҳам ëмон олиб бораëтгани йўқ ишни. Мен ўйлайман, бу ҳаммаси ижобий ҳал бўлади. Яхши бўлади, лекин ëмон бўлмайди. Путининг Ўзбекистонга муносабати бошқача биласизми. Ўзбекистонни қандайдир ўзига яқин кўради. Бу гапларни у (Ўзбекистон) президент(и) билан учрашганда ҳам гапирган бир неча марта.\nЕлена Ким, Ўзбекнефтегаз матбуот хизмати раҳбари:\nАввал сайловлар ўтказилсин, кейин кўрамиз.\nБек Тошмуҳамедов, Ўзбекистон Фанлар академияси академиги:\nГап шундаки, аслида Владимир Путин жуда мураккаб одам. Нима бўлганда ҳам у демократ эмас. Шунинг учун бу (президентликка даъвогар бўлиши) одамни хурсанд қилмайди. Мен Россияда ҳозирча Европадаги каби ҳақиқий демократия йўқ деб ўйлайман. Чунки ҳокимият Ельциндан Путинга, Путиндан Медведевга ва Медведевдан яна Путинга ўтмоқда. Умуман олганда бу демократик сайловлар эмас. Юзага келган вазият тўғрисида ҳозир шуни айтишим мумкин холос.\nАсадулло Ҳолиқов, Сирдарё наволари дастаси раҳбари:\nБиз хурсанд бўламиз Путин (президент) бўлса. Путин Россияга президент бўлса яхшида. Биладику ҳамма нарсани. Олдиндан тайëрлаган, ўзи билади. Жуда ҳам яхши бўлади. Ўзбекистон билан жуда яхши бўлган, алоқаларни жуда тиклаган. Бизга дўст одамда. Ўзбекистонга дўст одам. Ўзбекистонга қанчалик дўст бўлса, биз ҳам шунчалик қўллаб-қувватлаймиз. Маданий алоқлалар бундан ҳам зўр бўлади. Ҳозир ҳам яхши.\nБаҳодир Мусаев, мустақил социолог:\nМен Путиннинг ҳокимиятга қайтишини бир пайтлар Анна Политковская ёзганидек “Путиннинг Россияси” деб бахолайман. Бу сўзларда ҳаммаси мужассам. Политковская Путин юритаётган сиёсат ва Россияда нималар қилаётгани тўғрисида ҳақиқатни айтгани учун ўлдирилган деб ўйлайман. Путин ҳақида яна нима ҳам дейиш мумкин?\nЎзбекистон экологик ҳаракати марказий кенгаши вакили:\nСиëсат билан шуғулланмаймиз ака биз. Жамоатчилик ташкилоти бўлса бу. Экология масалаларику бизларни қизиқтирадиган. Бизларни умуман сиëсат қизиқтирмайди. Бизларни фақат экологик масалалар қизиқтиради.\nСафар Бекжон, ёзувчи, Халқаро ПЕН клуби аъзоси:\nЙўқ, ҳеч хурсанд эмасман. Чунки Путин олиб борган сиëсати Россия халқи учун балки манфаатли бўлган бўлиши мумкин, аммо атрофдаги халқлар учун зарарли. Путин иқтидорга келгандан бери бир неча урушлар келиб чиқди. Бир неча давлатларда давлат тўнтаришлари бўлди. Бу атрофдаги бутун халқлар учун зарарли. Ҳатто ўзининг халқини миллиятлаштириш яъни рус шовинизми кучайиб кетишига сабаб бўлаяпти ва шовинистик ташкилотларни таъқиб қилаëтгани йўқ, уларни тўхтатиб қолаëтгани йўқ. Аксинча уларга моддий ва сиëсий ëрдам бериб унақа ташкилотларни Россияда доимий равишда бошқа миллатларга қарши фаолият кўрсатиш учун йўл-йўриқ кўрсатаяпти. Путин яна бир марта келиб Россия дунë иқтисодида олға кетадиган бўлса, жуда кўп катта хатоликлар, инсоний жабр-зулмларга олиб келиши мумкин.\nАлбина Аҳмаджонова, Россия билан ҳамкорлик қиладиган ширкат менежери.\nҲа, у (Владимир Путин) шахс ва инсон сифатида менга ёқади. Мен уни кучли шахс деб биламан. Холбуки Дмитрий Медведев ҳам ундан кам эмас. Аммо у ўзини етарлича кўрсата олмади. Балки унга вақт етмагандир. Балки бошқа сабаблар бордир. Агар мен россиялик бўлганимда ва олдимда танлов бўлганида мен Путинга овоз берган бўлардим.\nДилором Исҳоқова, Бирдамлик ҳаракати аъзоси:\nЙўқ, Путин менга президент бўлганда ҳам ëқмасди, Бош вазир бўлганда ҳам қилган ишлари умуман ëқмайди. Мен Путинни нима учундир жуда ëвуз инсон деб биламан. Шунинг учун албатта мен хурсанд эмасман Россияда яшамасам ҳам. Путин (иқтидорга) келишининг Ўзбекистонга албатта таъсири бор. Путин Россияда диктатурани борган сари кучайтириб боради. Путин демократиядан йироқ, инсон ҳуқуқларини ҳимоя қилишдан йироқ бўлган бир сиëсатчи...\nЎзбекистонга таъсири шундан иборат бўладики, Ўзбекистонда бўлаëтган ҳамма нарсани Путин қўллаб-қувватлайди. Режимни жуда қаттиқ қўллайди ва жуда катта бир давлат сифатида ҳатто биздаги режимга қарши бўлган давлатларга ҳам ўз таъсирини ўтказиб боради. Ўйлайманки, Россия Путин даврида иқтисодий эмас кўпроқ ҳарбий жиҳатдан кучаяди ва Путинда имперский нима бор. Ана шу нарса ривожланади. Ўзбекистондаги нодемократик нимаики бўлса, Путин лаббай, деб жавоб бериб ҳамиша қўллаб-қувватлаб туради деб ўйлайман.\nРасул, Санкт Петерберг шаҳридаги ўзбекистонлик меҳнат мухожири:\nМенинг фикрим яхши. Путиннинг иш юритиш услуби яхши бошқа президентларга нисбатан. Энди ҳар ҳолда Путин президент бўлса, ëмон эмас. Нимагаки битта биз учун эмас рус халқи учун ҳам яхши Путиннинг президент бўлиши. Янги келиб ўтириб иш бошлаган одамдан шу соҳани кишиси бўлган одамга иш юритиш осон деб ўйлайман.\nАгар шунақа бўлса, Путин бизга (ўзбекистонлик мардикорларга) кўп имконият яратиб бердида. Иш томонидан муаммо бўлмайди менинг ўйлашимча. Медведев ҳам бу ҳақда бизга ëмон фикр билдиргани йўқ. Келиб документ қилиб ишлашга имкониятимиз бор. Бошқа президент бўлса билмадим қанақа бўлади. У ëғини вақт кўрсатади.


АСЛИНГИЗГА ҚАЙТИНГ, ЭРКАКЛАР! ЁХУД «ЎРГИМЧАК ОДАМ» ТЎРИДАГИ КЕЛАЖАК — МАЪРИФАТ САОДАТИ\nҲар қандай жамиятдаги муаммолар (аксарият ҳолларда) эътибордан четда қоладиган, арзимас ҳисобланадиган (лекин оқибатда таназзулга олиб борадиган) кўргуликларга боғлиқ бўлади. Менинг назаримда, бугунги кунимизнинг (барча жамиятлар учун тааллуқли) ана шундай муаммоларидан бири – эркакларнинг ўз аслиятини бой бериб қўяётганидир.\nОламдаги илк жамиятларда эркаклар, энг аввало овчи ва жангчи эдилар. Улардан катта жисмоний куч, абжирлик, ҳушёрлик, қўрқмаслик, ғалабага ишонч, сабр ва қарор беришда ўта аниқлик талаб қилинган. Минг афсуски, кечагина эркакнинг файзи ҳисобланган фазилатлар (жумладан, қатъиятлилик, ҳукмронликни қўлдан бермаслик, қарорлар қабул қилишдаги устунлик, ўзига бўйсундириш ва ҳоказолар) бугунги кун оилаларида маълум муаммоларни келтириб чиқармоқда. Бошқачароқ айтганда, бугунги эркаклар оиладаги ҳукмронликни (ҳар жиҳатдан мустақил бўлишни истайдиган, айтганини қилдиришга уринадиган, тили узун) аёлларга бериб қўймаслик учун курашишга мажбурлар. Яъни, бугун кўпчилик аёллар жуда кўп масалаларда эрларига бўйсунишни исташмайди.\nБизнинг болалигимизда ўғил болаларга (ҳозиргидек) «ҳақиқий эркак қандай бўлиши керак» деган мазмундаги ўгитлар айтиб, алоҳида гаплашиб ўтирилмасди. Оталарнинг: «Ўзингга қара, сен эркаксан!», «Эркак бўл!» деган дағал оҳангдаги огоҳлантириши етарди. У оталар ўғилларига қуруқ гап билан эмас, амалда ўрнак бўлишарди. Ўғил болалар (йиқилиб ёки муштлашиб, бурнини пачоқ қилиб олса ҳам) йиғламасди, йиғлагани ор қиларди, уяларди; бир-бирини сотмасди. Эътибор берган бўлсангиз, бугунги жуда кўп ўғил болаларнинг ҳақиқий эркак бўлиб шаклланиши борасида жиддий муаммолар бор. Ишонаверинг, бу муаммолар атайин шакллантирилди. Чунки миллатларни таназзулга учратишнинг синалган усули – аёлларни аёлликдан, эркакларни эркакликдан мосуво қилишдир.\nСизнингча, юзлари-ю, қош-кўзларига «салон»ларда оро бериб, «попукдек» бўлиб юрган; бели ингичка шойи кўйлагу тор шим кийиб, сочини алламбало қилиб турмаклаб, тўда-тўда бўлиб ҳиринглашиб кетаётган; юзига упа-элик суртиб «ЗАГС»га бораётган йигитчалар ниманинг маҳсули? (Тўғри, бу масалада «она ўғил» тарбиялайдиган ақли калта оналар ва ори йўқ оталарнинг ҳам катта айби бор, аммо гапирилаверганидан таъсир қилмайдиган бўлиб кетган бу мавзуни ҳозир қўя турайлик. Бугун масаланинг эътибордан четда қоладиган бошқа томони ҳақида гаплашамиз).\nИлгари ўғил болалар кўпкарида отни елдек учирадиган чавандозларга, кураги ерга тегмаган полвонларга ҳавас қилишарди. Яқин ўтган даврлардаги болаларнинг ҳам севимли қаҳрамонлари (ҳарқалай) эркаклик сифатига эга эди: эпчил, ҳушёр ва жасур Брюс Лига ёки қўл жангини моҳирона намойиш қиладиган киноқаҳрамонларга ҳавас қилмайдиган ўғил бола йўқ эди ҳисоб. Аммо бугуннинг болалари телеэкранлар орқали муттасил қандай эркакларни кўришга маҳкум этилганини, кимларни ўзининг қаҳрамони деб билишини, кимларга ҳавас қилишини ва кимларга ўхшаб бораётганини биласизми?\nсаҳнада бешарм ва беҳаё латифаларни айтиб, одамларни бемаъни ҳиринг-ҳирингларга кўниктираётган, маҳмадона «қизиқчилик гуруҳлари»ни; хотинидан қўрқадиган эркакларнинг аҳволи кўрсатиладиган томошаларни кўриб катта бўляпти.\nИнсоннинг қандай кийинишига қараб, унинг ички-маънавий дунёси ҳақида бемалол хулоса чиқариш мумкин. Кийим-бошнинг инсон руҳиятига ва ҳатто ахлоқига таъсир этиши ҳам бор гап. Исломда эркак кишига ипак кийим кийиш маън этилганлиги (ҳаром қилинганлиги)да ҳам катта ҳикмат бор: ипак — жуда майин, нозик мато ва у ўзидан фойдаланаётган кишидан ҳам нозиклик ва майинлик талаб қилади. Яъни, ипак кийим кийишга ўрганган эркакнинг феълида юмшоқлик шаклланади, забардастлиги йўқолади. Ва бунинг исботини (шойи-ипак кўйлаклар киядиган мулойим йигитлар мисолида) ўзингиз ҳам кўриб турибсиз.\nАли розияллоҳу анҳудан барча «Сунан» эгалари ривоят қилган ҳадисда айтилади:\n— Албатта, мана бу иккиси менинг умматимнинг эркаклари учун ҳаромдир! — дедилар».\nБугун ана ўша ҳаром қилинган нарсалар кўплаб эркакларимизга, ёш-яланг йигитларга – зийнат! Уларнинг жуда кўпчилиги ўзининг оро берилган қиёфасини, эркакларга муносиб бўлмаган кийим-кечагини фахр деб билади.\nАбу Ҳурайра розияллоҳу анҳудан икки Шайх ривоят қилган шундай ҳадис бор:\n— Бир киши ўзининг соч шокиласига ва кийимига маҳлиё бўлиб юриб бораётганда бирдан уни ер ютиб юборди. Энди у Қиёмат қоим бўлгунча пастга тушиб бораверади, — дедилар».\nЭътибор беряпсизми, ўзининг чиройига, кийимига зеб бериб, мутакаббирлик, манманлик қилган эркакни ер ютди. Шундоқ ютиб қўя қолса ҳам гўрга, йўқ, энди у то Қиёматгача ер ютиш азобини ҳис қилади.\nБугунги – қадр-қимматни кийим-бош билан ўлчайдиган, аёлмонанд эркакларнинг, юз-кўзига зеб бериб ороланадиган йигитларнинг, эркаклик ғурурини бой берган даюсларнинг эса ўзини ютмаса ҳам, ориятини, виқорини, шаънини ер ютиб бўлди…\n«УЛАРНИ УЙИНГИЗДАН ҲАЙДАБ ЧИҚАРИНГЛАР!..»\nАбу Бакр розияллоҳу анҳудан Бухорий ҳазратлари ривоят қилган ҳадисда баён қилинадики: «Пайғамбар соллалоҳу алайҳи васаллам:\n— Оила ишларида хотинлар ҳукм юргизган қавм нажот топмайди, — дедилар». Ва топмаяпти ҳам.\nҲар қанча қарорлар чиқарилиб, назоратга олинмасин ва ҳар қанча насиҳату танқид қилинмасин – тўй, маърака, маросимлардаги қуюшқонга сиғмайдиган одатлар, сарф-харажатлар, бидъатлар (авжига чиқса чиқяптики), тўхтаётгани йўқ. Чунки айни масалаларда эркаклар молпараст ва обрўпараст хотинларга ўз гапини ўтказа олмаяпти, хотинининг орзу-ҳавасига бўйсуниб, дунёга қул бўляпти. Чет юртларда не хорлик ва қийинчиликлар билан бўлсаям пул топиб келиб, мантиқсиз маросимларга, ҳашам ва дабдабага сарфлаяпти, оқибатда қарғага етаман деган чумчуқнинг ҳолига тушяпти.\nҲазрати Луқмон ўз ўғилларига насиҳат қила туриб:\n«Ўғлим! Ёмон хотиндан эҳтиёт бўл! Чунки у сени имкониятингдан ортиқ ишларга даъват этиб, кучингни бемаъни нарсаларга сарфлашингга, йўлдан озишингга ва эрта қаришингга сабаб бўлади. Мабодо шундай хотинга уйланиб қолсанг, ундан сақланишнинг биргина йўли бор – измингни унга бериб қўйма, бошқарув ўз қўлингда бўлсин!» — дея таъкидлаган эканлар.\nИбн Аббос розияллоҳу анҳудан тўрт Имом ривоят қилган шундай ҳадис бор:\n«Набий соллалоҳу алайҳи васаллам хотинчалиш эркакларни ва эркаксифат аёлларни лаънатладилар, ҳамда:\n— Уларни уйингиздан ҳайдаб чиқаринглар!», дедилар».\nБу нима дегани, англадингизми? Бу — юриш-туришда, гап-сўзда, феъл-атвор ва кийимда аёлларга ўхшайдиган эркаклар ва эркакларга ўхшайдиган аёллар икки олам сарваридан лаънат олди, дегани! Уларда катта хатар бор, дегани! Уларни ҳатто уйингизга қўйманг, дегани!\nЎз даврларида Пайғамбар соллаллоҳу алайҳи васаллам Асжаша номли қора танли қулни хотинчалишлик қилгани учун шаҳардан чиқариб юборганлар. Умар ибн Хаттоб розияллоҳу анҳу эса ўзларининг бошқарув даврларида Монеъ исмли хотинчалишни шаҳардан ҳайдаганлар. Бу қаттиққўлликнинг сабабини тафаккур қилмаймизми? Кўзимизни каттароқ очиб, бурнимиз тагида бўлаётган бузилишларга эътибор бермаймизми?\nЭркак ўз ўрнида бўлиши учун хонтахтани муштлаб, бақир-чақир қилиши ёки зўравонликка ўтиши шарт эмас. Чунки аёллар лаббайхўжа эркакларни қанчалик ёмон кўрсалар, ҳурматламасалар – зуғумкор эркакларни ҳам шунчалик ёқтирмайдилар; улардан чўчишлари мумкин, лекин ҳурмат қилмайдилар. Эркак ҳар тарафлама ҳурмат ва муҳаббатга сазовор бўлсагина, ўз аслиятига – ҳукмронлигига, раҳбарлигига қайтади.\n«Маърифат саодати» газетасининг 2019 йил 22 январ сонидан олинди\n← ДУНЁНИ БОЛАЛАР ҚУТҚАРАДИ


"Нега фуқаролар судлар фаолиятидан норози?" мақоласи бўйича ахборотнома\nМинбар 703 09.08.2019 18:29:57\nЖорий йилнинг 5 август куни сайтимизда “Нега фуқаролар судлар фаолиятидан норози?”, номли мақола эълон қилган эдик. Мазкур масала юзасидан Ўзбекистон Республикаси Олий суди ахборотнома юборди.\n“Шу йил 5 август куни “Human.uz” сайтида эълон қилинган мақолада фуқаро Мавлуда Матмусаеванинг суд қароридан норозилиги ифодаланган фикрлари берилган. Мақолада келтирилган М.Матмусаеванинг сўзларини ўқиб, унга ачинасиз ҳам. Модомики, ҳолат ростдан ҳам, Матмусаева айтганчалик бўлса, судлар нега бундай қарор чиқарган? Аслида воқеа қандай бўлган?\n2006 йил 3 августда Бекобод тумани ҳокимининг 236-қарори билан туман марказий истироҳат боғи ҳудуди М.Матмусаеванинг турмуш ўртоғи, ўша вақтда туман ИИБ бошлиғи вазифасида ишлаб турган Баҳодир Матмусаевга вақтинча фойдаланиш учун бириктирилган. Кейинчалик, Б.Матмусаевга нисбатан жиноят иши қўзғатилгач, у қочиб кетади ва ҳозирги кунда ҳам қидирувда.\nШу боис туман ҳокими 2006 йил 3 августдаги қарорини бекор қилиб, истироҳат боғини “Бекободцемент” АЖ ихтиёрига беради.\nҲаммаси шундан бошланади. М.Матмусаева ҳокимнинг қароридан норози бўлиб, Бекобод туман ҳокимлиги ва “Бекободцемент” АЖга нисбатан етказилган моддий ва маънавий зарарни ундириш ҳақида фуқаролик ишлари бўйича Бекабод туманлараро судига даъво аризаси беради.\nСудда жавобгарлдар Бекобод шаҳар ҳокимлиги ва “Бекободцемент” АЖ ҳоким қарори билан боғ ҳудуди М.Матмусаевага эмас, балки унинг турмуш ўртоғи Б.Матмусаевга вақтинча фойдаланиш учун берилганлигини, М.Матмусаева эса компенсация талаб қилишга ҳақли эмаслигини билдирган.\nФуқаролик ишлари бўйича Тошкент вилояти суди кассация инстанциясининг 2018 йил 18 майдаги ажрими билан Бекобод туманлараро судининг 2017 йил 30 августдаги ҳал қилув қарори бекор қилиниб, даъвогар М.Матмусаеванинг даъво талабларини рад этиш ҳақида янги ҳал қилув қарори чиқарилган.\nФуқаролик ишлари бўйича Тошкент шаҳар суди кассация инстанциясининг 2019 йил 5 февралдаги ажримига кўра, Бекобод туман ҳокимининг 2006 йил 3 августдаги 236-сонли қарори билан боғ ҳудуди Баҳодир Матмусаевга вақтинча фойдаланиш учун бириктирилганлигини, Мавлуда Матмусаевага бундай ҳуқуқ берилмаганлигини ва у кейинчалик ер майдонига бўлган ҳуқуқ бекор бўлиши натижасида етказилган зарарни талаб қилишга ҳақли эмаслигини, ерни бириктиришнинг шартларидан бири кўкаламзорлаштириш бўлганлигини ва бу белгиланган талаблар Б.Матмусаев томонидан бажарилмаганлигини, истироҳат боғидан белгиланган мақсадда фойдаланмаганлигини, боғ қаровсиз ҳолга келганлигини, ер майдонига бўлган ҳуқуқ ер майдонидан мақсадсиз фойдаланганлигини сабабли қонунда белгиланган тартибда бекор қилинганлигини инобатга олиб, фуқаролик ишлари бўйича Бекобод туманлараро судининг 2017 ймил 30 августдаги ҳал қилув қарори бекор қилиниб, даъвогар М.Матмусаеванинг моддий ва маънавий зарарни ундириш ҳақидаги даъво талабларини рад этиш ҳақида янги ҳал қилув қарори чиқарилганлиги маълум қилинади.\nОлий суд фуқаролик ишлари бўйича судлов ҳайъати"


ЎзА - Тарихий учрашув\n16.01.2017 14:59 Чоп этиш версияси\nЎзбекистон Республикаси Президенти Шавкат Мирзиёев 2016 йил 30 декабрь куни мамлакатимизнинг бир гуруҳ илм-фан намояндалари, давлат ва жамоат ташкилотлари, Фанлар академияси аъзолари, етакчи олий таълим муассасалари ректорлари билан учрашди.\nДавлатимиз раҳбари ўтган 25 йил мобайнида мамлакатимиз илм-фани салмоқли ютуқларга эришгани, кўплаб илмий кашфиёт ва ихтиролар қилингани, аммо бугунги замон барча соҳалар қатори илм-фанни ҳам янги босқичга кўтаришни талаб қилаётганини алоҳида таъкидлади. Бу ишни бизга ҳеч ким ташқаридан келиб амалга ошириб бермаслиги, буни ўзимиз, ўз кучимиз билан қилишимиз лозимлиги ва бунинг учун олий таълим, академик илм-фаннинг сифатини ошириш зарурлигини қайд этди. Йиғилиш иштирокчиларига қарата “Мен бугун бу ерга сизларни эшитиш учун, сизларнинг ҳар бирингизнинг фикр-мулоҳазаларингизни тинглаш учун келдим”, деди.\nПрезидентимизнинг бу сўзларини тинглаб, тарихчи Шарофиддин Али Яздийнинг Амир Темур ҳақидаги фикрлари ёдимга тушди. Соҳибқирон бобомиз олимлар ва руҳонийларни мажлисга чақириб, унда нутқ сўзлаган, мамлакатни, фуқароларни бошқаришда, турли иншоот ва бинолар қурилиши, боғлар барпо этишда олимлар ўз маслаҳати билан қўмаклашишини сўраган. Шарофиддин Али Яздий “Зафарнома”сида шундай учрашувлардан бири ҳақида ёзиб қолдирган. Тарихчининг ёзишича, Амир Темур тўпланганлар олдида нутқ сўзлаган ва унда “Фан ва диннинг машҳур кишилари ўз маслаҳатлари билан подшоларга ёрдам бериб келганлар. Менинг мақсадим мамлакатда адолат ўрнатиш, тартиб ва тинчликни мустаҳкамлаш, фуқаронинг турмушини яхшилаш, юртимизда қурилишни кучайтириш, давлатимизни ривожлантиришдир. Сизлар бу ишларни амалга оширишда менга ўз маслаҳатингиз билан кўмаклашишингиз керак. Агар олдин бизнинг диққат-эътиборимизда ўзга мамлакатлар билан боғлиқ муаммолар турган бўлса, эндиликда мамлакатда хотиржамлик ўрнатишга қаратилган тадбирларни амалга ошириш бош вазифамиздир. Бу олижаноб ишда менга ёрдам беришларингизни илтимос қиламан”, деган.\nПрезидентимизнинг сўзларида ҳам, Амир Темурнинг нутқида ҳам бир мақсад мужассам: илм-фанни тараққий эттириш орқали фуқароларнинг турмушини яхшилаш, мамлакатни ривожлантириш ва тинчиликни мустаҳкамлаш, юртни янада обод ва фаровон қилиш.\nТўрт соатдан ортиқ давом этган ушбу учрашувда олимлар ўзларини қийнаб келаётган муаммолар, уларни ҳал қилиш йўллари ҳақида сўзлади.\nПрезидентимиз Шавкат Мирзиёев суҳбат давомида халқимиз орасидан жаҳон илм-фани ва маданияти тараққиётига беқиёс ҳисса қўшган хоразмийлар, бухорийлар, Мирзо Улуғбеклар чиққани, уларнинг ўз мактаби бўлгани, аммо бугун бу анъана тўхтаб қолганини афсус билан гапирди. Дарҳақиқат, бизнинг аждодларимиз яратган илм-фан ютуқлари бугун жаҳон халқлари мулкига айланган ва ҳамон ўз долзарблигини йўқотган эмас.\nУчрашувда Президентимизнинг бугунги кунда олий таълим, Фанлар академияси ва ишлаб чиқариш ўртасида узвий боғлиқлик йўқ, ҳар бир соҳа ўзича фаолият юритмоқда, деган гапи кўпчиликнинг юрагидаги гап бўлди.\nДавлатимиз раҳбари 14 январь куни Вазирлар Маҳкамасининг кенгайтирилган мажлисидаги маърузасида ҳам академиклар билан ўтказилган учрашувга алоҳида тўхталиб, унда баён этилган фикрлар асосида чора-тадбирлар ишлаб чиқиш зарурлигини таъкидлади. Демак, бу учрашув мамлакатимиз илм-фани тараққиётини янги босқичга олиб чиқиши, соҳа ходимларини ҳар томонлама қўллаб-қувватлашга хизмат қилиши билан тарихий аҳамият касб этади.


Навоийга ташриф, Хоразмда мотам, Андижондаги ваҳшийлик,...\n02.03.2018 22:31 0 6771\nБугун, 2 март куни Ўзбекистон ва дунёда рўй берган хабарлар, янгиликлар ҳақида яна бир бор эслаб ўтамиз. Шунингдек, сайтимизда эълон қилинган долзарб мақолалар ва фойдали маълумотларни ҳам тавсия қиламиз.\nШавкат Мирзиёевнинг Навоийга ташрифи\nШавкат Мирзиёев Навоий вилоятига ташриф буюрди\nТашриф давомида жойларда амалга оширилаётган бунёдкорлик ишлари, ижтимоий-иқтисодий ислоҳотларнинг бориши билан танишиш кўзда тутилган.\nШавкат Мирзиёев карманалик тадбиркор билан учрашди\n90 кунда жўжа етиштиришга мўлжалланган паррандачилик комплексида эллик иш ўрни яратилди. Мажмуада жўжа 90 кун давомида парваришланиб, тухим берадиган товуқ ҳолида сотувга чиқарилади.\nДавлат раҳбарига Ўзбекистон кимё-технология илмий-тадқиқот институти олимлари ишлаб чиққан гидрогель моддаси ҳақида ҳам маълумот берилди. Ушбу модда ўсимлик ўсиши ва ривожланишини жадаллаштиришга хизмат қилади. Гидрогель ёмғир сувини ва ўсимликка берилган ўғитни сақлайди. Сувни 50 фоизгача тежашга ёрдам беради.\nДавлат раҳбари дастлаб Томди, Учқудуқ, Конимех туманлари ва Зарафшон шаҳрини комплекс ривожлантиришга доир режалар билан танишди. Вилоятнинг ушбу чекка туманлари ва Зарафшон шаҳрида саноат ва халқ истеъмоли моллари ишлаб чиқариш, хизмат кўрсатиш тармоқларида кўплаб лойиҳалар амалга оширилиши мўлжалланган.\nАукцион савдо жараёнида харидорлар исталган миқдорда буюртмалар бериши мумкин. Таклиф этилаётган нарх энг охирги нархдан баланд бўлиши керак.\nЎзбекистон Фавқулодда вазиятлар вазирлиги ЙТҲ оқибатида машинада ёнғин содир бўлгани ва ҳалок бўлганларнинг олти нафари Ўзбекистон фуқаролари эканини хабар қилган эди. Бугун тонгда ушбу ЙТҲ қурбонлари шахсини аниқланиб, эълон қилинди. Ҳалок бўлганларнинг барчаси Хоразм вилоятидан.\nЭнди ҳамма йўл ҳаракати қоидалари бузилганлиги тўғрисида хабар бериши мумкин\n2018 йилнинг 5 март кунидан бошлаб йўл ҳаракати ҳавфсизлиги бошқармасининг сайтида «мобиль мухбир» номли махсус бўлим ишга туширилиши режалаштирилган.\nШунинг учун Фарғона йўли кўчасида ҳаракатланиш жараёнида йўл ҳаракати қоидаларига тўлиқ амал қилиб, эҳтиёт чораларини кўриш сўралади.\nЎзбекистон Республикаси Бош прокуратураси Рашиджон Қодировга нисбатан қўзғатилган жиноят иши бўйича янги маълумотларни ошкор қилди.\nРоссиянинг Санкт-Петербург шаҳрида Ўзбекистон Республикасининг Бош консулхонаси ўз фаолиятини бошлади.\nСирдарёлик ўн нафар фуқаро, Кореядаги ишлаш орзулари амалга ошишига ишониб, 2000-4000 доллар орасида миқдорларда пулларини ўз қўллари билан олиб келиб беришгани маълум бўлди.\n20 граммгача бўлган почта жўнатмалари Ўзбекистон Республикаси ҳудуди ичида жўнатиш учун қуйидаги тарифлар ўрнатилган.\nБугун эрталаб Озарбайжон пойтахти Боку шаҳридаги наркология диспансерида ёнғин юз берди. Унинг оқибатида 25 киши ҳалок бўлган. Мазкур иш бўйича текширувни шахсан мамлакат президенти Илҳом Алиев назоратга олган.\nЯнги сервисда туристик объектлар яқинида жойлашган 500 мингдан ортиқ жамоатчилик ҳожатхоналари ҳақидаги маълумотларни ўз ичига олади.\nЖаҳон тажрибаси кўрсатиб турибдики, ривожланишнинг инновацион моделлари ва «ақлли» технологияларни кенг жорий этаётган мамлакатлар барқарор ўсиш ва кўрсаткичларга эга. Бу мамлакатлар номини бирма-бир санаб ўтмасак ҳам, уларни яхши биласиз.\nНос жуда кўп чекиладиган Қирғизистонлик мутахассисларнинг айтишларича, тамакини бундай чекиш сигарет чекишдан ҳам баттар зарарлидир.\nШавкат Мирзиёев Навоий ЙТҲ Дайжест носвой


Opal English ўқув марказида: 8 балли IELTS дарслари, инглизча математика ва болалар учун инглиз тили\n10:47 / 30.01.2017\nOpal English — инглиз тили ўқув марказида: 8 балли IELTS дарслари, инглизча математика ва болалар учун инглиз тили\nТашкил топганига қисқа муддат бўлишига қарамай ўқувчилари IELTSдан 7—7,5 балли натижа қайд этган Opal English ўқув маркази ҳақида аввал хабар бергандик (http://kun.uz/52342699). Қуйида эса инглиз тилига ихтисослашган ушбу ўқув марказининг янгиликлари ва янада такомиллашгани ҳақида сўз юритамиз.\n1. IELTSнинг ҳар бир бўлими бўйича алоҳида ўқитувчи дарс ўтмоқда.\nҲар бир йўналишнинг ўз мутахассиси дарс ўтганда, талабаларнинг IELTSдан юқори натижа қайд этиши Opal English тажрибасида қайд этилди.\nШу боис талабаларни ўз йўналишида камида 8 балл натижага эришган, тўртта алоҳида ўқитувчи IELTSга тайёрламоқда ва ўқувчилардан ҳам камида 8 балли натижа кутилади.\nБундан ташқари дарсларнинг 50 фоизини Speaking ташкил этади. Бу эса имтиҳоннинг қийин босқичидан осон ўтишни таъминлайди.\nШунингдек, инглиз тилида равон суҳбатлаша олиш имконияти нафақат IELTS имтиҳони учун зарур, балки кишининг бутун ҳаёти давомида муҳим ҳисобланади.\n2. Инглиз тилига ихтисослашган математика дарслари.\nЎқувчиларнинг вақтини тежаш мақсадида Opal English ўқув марказида инглиз тилига ихтисослашган математика дарслари ҳам йўлга қўйилган.\nУшбу гуруҳ ўқувчилари юртимиздаги Вестминстер, Турин, Инҳа ва Сингапур университетлари ҳамда хорижий олийгоҳлар имтиҳонларига тайёргарлик кўришади.\n3. Ёш болалар учун инглиз тили дарслари.\nOpal English ўқув марказида кичик болалар учун ҳам инглиз тили курслари ташик этилди. Унда 6—12 ёшли болалар таълим олади. Дарслар асосан ўйинлар билан боғлиқ ҳолда ўтказилади.\nШунингдек, ўқув марказида таҳсил олаётган ака, опалари ёнида кичик болакайлар келажак мақсадларини аниқ қўйиш имконига эга бўлишади.\n4. Дарслар ҳафтада 5 кун бўлиб ўтади. Бундан ташқари, шанба ва якшанба кунлари ҳам қўшимча дарслар ўтилади. Улар асосан Speaking дарслари бўлади. Шанба куни эса инглиз тилида филм томоша қилинади.\nАлоҳида таъкидлаб ўтиш керакки, ўқув маркази раҳбари 5 йил Лондонда таълим олган ва IELTSга тайёрлаш учун ўз ўқув методини ишлаб чиққан. Ўқув марказида фаолият юритаётган ҳар бир ўқитувчи иш бошлаши олдидан шу ўқув методи бўйича тренинглар қабул қилади.\nЎқув марказининг яна бир қулайлик томони эса «Чилонзор» метро бекати олдида жойлашганида.\nМарҳамат ташриф буюринг, батафсил маълумот учун қуйидаги рақамларга қўнғироқ қилинг:\nМанзил: Тошкент шаҳар, Чилонзор тумани;\nМўлжал: «Чилонзор» метро бекати ва «Касбино» супермаркети;\nТелефон: (+998-95) 198-86-66, (+998-91) 551-46-08.\nРеклама ҳуқуқи асосида. Хизматлар лицензияланган. Opal Education нодавлат таълим муассасаси хизмат кўрсатади.


Хитойда кимё заводидаги портлаш натижасида ер...\n22.03.2019 14:23 0 210\nХитойда кимё заводидаги портлаш натижасида қурбонлар сони 47 нафарга етди. Яна 32 инсон оғир, 58 нафари эса ўта оғир ҳолатда. Умумий ҳисобда 640 инсон яраланган ва улар 16 та касалхонага олиб борилган.\nПортлаш кучи шу қадар катта бўлганки, ҳатто Хитой сейсмология агентлиги 2,2 магнитудали ер қимирлаши кузатилганини хабар қилди. Жабрланганлар орасида хорижликлар йўқ. Зарарланган худуддан 4 минг инсон эвакуация қилинган. Улардан 3 минги завод ишчилари бўлса, қолгани маҳаллий аҳоли. Мактаблар ва болалар боғчаларида машғулот бекор қилинган.\nМаҳаллий ҳокимият томонидан хабар қилинишича, ичкилик суви зарарланмаган. Айни вақтда ёнғин бартараф этилган ва қутқариш ишлари давом этмоқда.\nХориж бугун, 11:15\nХориж 20/02, 13:56


Дунёда тўйиб овқатланмайдиганлар сонининг кўпайгани, Google’нинг 593 млн доллар миқдорида жаримага тортилгани, Францияда мажбурий эмлаш ва бошқа янгиликлар — «Газета.uz»нинг жаҳон янгиликлари дайжестида.\nLotinchada 13 июл 2021, 23:57 Коронавирус Жаҳон\nПандемия бошланганидан буён дунёда тўйиб овқатланмайдиганлар сони кўпайди — ФАО\n2020 йилда дунёдаги очлик муаммоси, асосан коронавирус пандемияси туфайли катта миқёсга чиққан, дея маълум қилмоқда БМТнинг Озиқ-овқат ва қишлоқ хўжалиги ташкилоти (ФАО). Ҳисоботга кўра, ўтган йили дунё аҳолисининг ўндан бир қисми — 811 млнгача одам тўйиб овқатланмасликдан азият чеккан. Таққослаш учун, 2019 йилда бу кўрсаткич дунёдаги умумий аҳолининг тахминан 8,4 фоизини ташкил этган. «2030 йилгача очликни тўхтатиш мақсадига эришиш учун катта куч талаб этилади», дейилади хабарда. Маълумотларга кўра, тўйиб овқатланмаганларнинг ярмидан кўпи (418 млн) Осиёда, учдан бир қисмидан (282 млн) ортиғи Aфрикада яшайди. Лотин Aмерикаси ва Кариб ҳавзасида қўшимча 60 млн одам тўйиб овқатланмайди. Таъкидланишича, очлик муаммосининг кескинлашиши Aфрикада кузатилган, бу ерда аҳолининг 21 фоизи тўйиб овқатланмайди, бу дунёнинг бошқа минтақаларига қараганда икки баравар юқори. — ФАО.\nAфғонистон ҳудуди бошқа мамлакатларга қарши ишлатилмайди — «Толибон»\n"Толибон" Aфғонистон ҳудудидан бошқа мамлакатларнинг хавфсизлигига таҳдид яратиш учун фойдаланишга йўл қўймаслигини маълум қилди. Бу ҳақда ТАСС ҳаракатнинг расмий вакили Муҳаммад Соҳаил Шоҳиннинг сўзларига таяниб хабар бермоқда. «Aфғонистонни бошқа давлатларга қарши [ҳужум қилиш учун] ишлатмоқчи бўлган чет элликларни, ёлғиз бўлиб келган бўладими ёки гуруҳ бўладими, уларни қабул қилмаймиз», — деди расмий вакил. «Биз Aфғонистондаги бирон бир гуруҳ учун очиқ ёллаш, ўқитиш ёки маблағ йиғишга йўл қўймаймиз».\nШунингдек, ҳаракат Туркия раҳбариятининг Aфғонистондаги контингентнинг бир қисмини сақлаб қолиш тўғрисидаги қарорини мамлакат суверенитетини ва ҳудудий яхлитликни бузиш деб билиши ва улар Афғонистонни тарк этишмаса, уларга ҳужум уюштириши ҳақида огоҳлантирди. Июнь ойида «Толибон» Туркиядан ўз қўшинларини Афғонистондан олиб чиқиб кетишни талаб қилган эди.\nАввалроқ «Толибон» Марказий Осиё давлатлари чегараси бузилмаслигига, Афғонистон ҳудудида хориж давлатларининг дипломатик ва консуллик ваколатхоналари хавфсизлиги бўйича кафолатлагани ҳақида хабар берган эдик.\nGoogle Францияда 593 млн доллар миқдорида жаримага тортилди\nФранциянинг рақобат бўйича идораси Google компаниясини янги нашриётлар билан муаллифлик шартномалари бўйича музокаралар ўтказиш талабларини бузгани учун 593 млн доллар миқдорида жаримага тортди. Таъкидлашича, Google нашриётчилар билан қидирув натижаларида уларнинг нашрларидаги парчаларни кўрсатиш имкониятини муҳокама қилиши керак, аммо компания буни бажармай келган. — Интерфакс.\nАввалроқ АҚШнинг Google компанияси Францияда рақамли реклама бозоридаги устун мавқеини суиистеъмол қилганликда айбланиб, 220 млн евро миқдорида жаримага тортилган эди.\nФранцияда мажбурий эмлаш жорий этилиши мумкин\nФранция президенти Эммануэль Макрон тиббиёт ходимлари учун COVID-19'га қарши мажбурий эмлашни, жамоат жойларига ва шаҳарлараро транспортга йўлланмалар жорий этилишини эълон қилди ва агар вазият ёмонлашса, барча учун мажбурий эмлашни истисно қилмади.\nМамлакатдаги тиббиёт муассасалари ходимлари 15 сентябрга қадар тўлииқ эмланиши керак бўлади. Ўқув йили бошидан мактабларда махсус эмлаш кампаниялари бошланади. Таъкидланишича, июнь ойининг ўрталаридан бошлаб 12 ва ундан катта ёшдаги барча болалар учун вакцинация марказлари очилган.\nИюлнинг охири ёки август ойининг бошидан бошлаб барча дам олиш ва маданият жойларига, 50 дан ортиқ одам иштирокидаги тадбирларга, кафе ва ресторанларга, савдо марказларига кириш учун, шунингдек, поездлар, самолётлар ва шаҳарлараро автобусларда мажбурий бўлган санитария йўлланмаси жорий этилади. Ҳужжатда тўлиқ эмланиш ёки салбий ПЗР тест натижалари ҳақида маълумот бўлади.\nМакроннинг сўзларига кўра, ушбу куздан бошлаб Францияда ПЗР синовлари пуллик бўлади. Сентябрь ойи бошида 2021 йил январь ва февраль ойларида эмланганларни қайта эмлаш бўйича кампания бошланади. — Интерфакс.\nAнглия карантин чораларини бекор қилишни режалаштирмоқда\nAнглия касаллар сони кўпайганига қарамасдан, ушбу ҳафта охирида карантин чекловларини бекор қилишнинг сўнгги босқичига ўтади. «Ушбу қадам учун ҳеч қачон мукаммал вақт бўлмайди, чунки биз бу вирусни йўқ қила олмаймиз. Истаймизми ёки йўқми, коронавирус ҳеч қаерга кетмайди», — деди соғлиқни сақлаш вазири Сажид Жавид. 19 июлдан бошлаб Aнглияда баъзи жамоат жойларида ниқоб тақмасликка рухсат берилади, йиғилишларга қўйилган чеклов бекор қилинади ва ижтимоий масофа қисман бекор қилинади. Ресторан ва тунги клубларга ташриф буюрувчилар сонидаги чекловлар ҳам олиб ташланади. Шу билан бирга, вазир фуқароларга ўзларини ҳимоя қилиш учун вирусга қарши эмлаш сертификатларидан фойдаланишни тавсия қилди. — Интерфакс.\nБМТ Афғонистон гуманитар фожиага яқинлашаётгани ҳақида огоҳлантирмоқда. Мамлакатда можаронинг кескинлашуви сабаб аҳоли ўз яшаш жойларини тарк этишга мажбур бўлмоқда. Аввалроқ Aфғонистонда 18 млндан ортиқ киши шошилинч гуманитар ёрдамга муҳтож бўлиб қолаётгани ҳақида ёзган эдик.\nИроқнинг Эн-Насирия шаҳрида жойлашган касалхонадаги COVID-19 беморлари даволанадиган бўлим ёниб кетди. Камида 50 киши ҳалок бўлган, ўнлаб одамлар жароҳатланган.\nСўнгги тўрт кун ичида ЖАРдаги тартибсизликларда 32 га яқин киши ҳалок бўлди. Мамлакатда собиқ президент Жейкоб Зуманинг қамоққа олингани сабабли норозилик намойишлари бошланган.\n193 208 189 859 1 402 262 174 370 130 899 063 5 207 397\nДавлат раҳбарларига уюштирилган машҳур суиқасдлар 13 июл 2021, 13:48\n30.11 Адлия вазирлиги Расул Кушербаевни «қора бозор»дан валюта айирбошлаганини қоралади


Роналду Салаҳга қарши ёхуд уларнинг қайд этган натижалари билан танишинг\n24 май, 2018, 15:21\nКриштиану Роналду бу мавсумда рақбилар дарвозасини 50 марта ишғол қилди, Муҳаммад Салаҳ эса ундан ҳозирча иккита кам гол урган. UEFA расмий сайти мавсумни сермаҳсул ўтказган бу футболчилар ҳақида статистикаларни ва натижаларини эълон қилди.\nЭслатиб ўтамиз, Киевдаги финал “Реал” учун кетма-кет учинчиси бўлса, “Ливерпуль” 2007 йилдан бери мусобақанинг ҳал қилувчи баҳсида илк марта иштирок этмоқда.\nКриштиану Роналду бу мавсум УЕФА ЕЧЛда бешинчи марта ғолиб чиқиши мумкин. У финалга қадар терма жамоа ва клубдаги сўнгги 10 учрашувида 9та гол урган. Финал дебютанти Муҳаммад Салаҳ эса Киевга сўнгги 10 ўйинда 8 гол билан бормоқда.\nРоналду 2017/18 клуб ва терма жамоа сафида 50 та гол урди, Салаҳ эса 2 та кам гол урган. Роналду “Реал” ва Португалия терма жамоаси сафида 49 ўйин ўтказган, шулардан 31 тасида рақиблари дарвозасини ишғол қилган. Салаҳ эса “Ливерпуль” ва Миср терма жамоаси сафида 55 ўйинда майдонга тушиб, улардан 37 тасида майдонни голсиз тарк этмаган.\nСалаҳ чемпионатда 32 гол уриб, бу билан Премьер-лигада янги рекорд ўрнатди. У Англиядаги илк мавсумда шундай натижа қайд этди.\nФинал куни Салаҳ 25 ёшу 345 кунга тўлади. Худди шу ёшда Роналду (2011 йил 16 январда) ЕЧЛда 23 гол уришга муваффақ бўлган. Бу Салаҳнинг ҳозирги голларидан олтитага кўп дегани. Аммо ўша вақтда португалиялик футболчи турнирда 68 ўйин ўтказган бўлса, Салаҳ 37 та учрашувда майдонга тушган.\nРоналду ва Салаҳ бу мавсум қайси вақтга гол урган?\nУлар ЕЧЛ-2017/18 мавсумида қандай гол уришди?\n2017/18 мавсум ички аренада\nЧемпионатдаги голлар (пен)\n*Миллий суперкубок ва лига кубогини қўшган ҳолда\nУларнинг ЕЧЛдаги барча қайд этган натижалари\nБитта ўйинда ўртача\n1 ўйинда ўртача


ИнтерФУТБОЛ :: ЎФА томонидан қабул қилинган яхши ва ёмон қарорлар ҳақида\nЎФА томонидан қабул қилинган яхши ва ёмон қарорлар ҳақида\nЎзбек футболида охирги ярим йилда ўзгаришлар шу қадар кўп бўлдики, қай биридан бошлашни ҳам билмайсан. Ҳаммасини айтсак, газетада биз учун ажратилган саҳифа етмай қолиши мумкин. Шу боис фақат асосийларига тўхталишга ҳаракат қиламиз.\nЎзгаришлар бўлгани яхши, аммо Ўзбекистон футбол федерациясининг (ҳозирда ассоциация) ҳамма тадбирлари ҳам мухлисларнинг эътиборига тушди, дея оламизми? Баъзиларини тушуниш жуда қийин бўлди.\nҚуйида ЎФАнинг энг кўп муҳокамаларга сабаб бўлган қарорларини келтириб ўтамиз. Аввал ижобийларини, кейин эса бизнинг наздимиздаги салбийларини. У ёғига эса, хулоса ўзингиздан.\nЎзбекистон чемпионатининг аввалги формати аллақачон ўз даврини ўтаб бўлганди. Бунга шубҳа йўқ. Футбол ҳам худди иқтисод сингари, ҳамма нарса талаб ва таклифга асосланиши керак. Собиқ олий лигада эса, истайсизми ёки йўқ, 16та жамоа иштирок этгани билан рақобат жуда паст эди.\nМусобақани тарк этадиган клуб номи эса (баъзан чемпион ҳам) мавсум яримламай аниқ бўлиб қоларди. Ёмон томони - айнан шу жамоа бир йилдан сўнг биринчи лигадан элитага қайтарди. «Сўғдиёна», «Динамо», «Андижон» - бу клубларнинг барчаси «олий»дан «қуйи»га тушиб-чиқиш бўйича «беллашув» ўтказишган.\nОрада фақат «Обод» қўшилганди, аммо мўлжални нотўғри олган экан, «бели сингани» қолди. Кўриниб турибдики, ўзбек футболи анчадан буён ислоҳотларга муҳтож эди. Олий лигани ўзгартириш зарурати катта бўлганлиги сир эмасди. Аммо бунинг учун регламентга қарши бориш зарурмиди? Буниси энди алоҳида масала.\nСентябрда ЎФФда бошқарув тизими алмашди. Янги раҳбарият амалга оширган энг биринчи тадбир эса айнан олий лига форматини ўзгартириш бўлди.\nЭнди Суперлига деб номланувчи турнир ўтказилаётгани, унда 12та жамоа иштирок этаётганини ҳозир ҳаммамиз яхши биламиз. Аммо бу хабар энди чиққанда кўпчилик шок ҳолатига тушиб қолди. Сабаб эса битта эди - ЎФФ ўз регламентига қарши чиққанди.\nИслоҳотлар бўлгани яхши албатта, аммо барчаси амалдаги ҳужжатлар доирасида ўтиши лозим. Модомики, федерация ўзи чиқарган қоидаларга амал қилмайдиган экан, бошқалардан буни талаб қилиши мумкинми?\nАйнан шу масалада кўп тортишувлар кузатилди. Кимдир хурсанд бўлди, айримлар эса йўқ. Бир томондан олиб қарасак, чемпионлик учун ҳам, «жон» сақлаб қолиш учун ҳам турли қинғир йўллар орқали курашадиган, ўйинни сотиб оладиган, сотадиган, ҳакамлар билан тил бириктирадиган клублар учун бу яхшигина жазо бўлиши мумкин.\nБироқ бошқа томондан, ЎФФ ўз регламентига амал қилмагани жуда хунук кўринганини ҳам инкор этолмаймиз.\nВАҚТИНЧА БОШ МУРАББИЙ\nНафақат ўзбек футболи, балки бутун дунёда вақтинчалик бош мураббий тайинлаш амалиёти учраб туради. Аммо Ўзбекистон миллий жамоасидаги охирги воқеаларга қарайдиган бўлсак, айнан шу амалиёт ҳаддан ортиқ суиистеъмол қилинганини кўрамиз.\nВақтинча бош мураббий тайинлаш учун вақтинча бош мураббийни истеъфога чиқариш - буни энди абсурд қарор, десак хафа бўлмассиз. Зеро, ЎФАнинг янги «юриши»ни изоҳлаш учун бошқа таъриф тополмадик.\nАслида Ўзбекистон термасига ҳозир бош мураббий жуда ҳам зарур эмасди. Жамоани яқин ўртада бирор жиддий мусобақа кутиб тургани йўқ, энг яқин расмий ўйинлар эса бир ярим йилдан сўнг бошланади. Бундай вақтда миллий термани бирор кучли мураббий қабул қилиб олиши жуда қийин.\nЎФФ (ҳозирги ЎФА) эса дарҳол янгиликлар бошлашга интилди ва шошилинч тарзда бир-биридан ғалати қарорлар чиқарди. Аввал ҳеч кимга керак бўлмаган ўртоқлик ўйини учун Рўзиқул Бердиев вақтинча бош мураббий этиб тайинланди.\nКейинчалик унинг иши шундоқ ҳам етарли экани кўриниб қолгач, истеъфога чиқарилгани ҳақида расмий хабар ҳам чиқарилмай, ўрнига Темур Кападзе тайинланди.\nУмуман олганда, «Насаф»да ишлар тиғиз экани ва Рўзиқул Бердиевнинг вақти бўлмаслиги аввалдан маълум эди. Клуб бу йил Суперлига, Ўзбекистон кубоги ва Осиё Чемпионлар Лигасида иштирок этмоқда. Бердиев эса бу мусобақалардан ортиб, Ўзбекистон бош жамоасига вақт ажрата олмаслиги аниқ. Шундай экан, уни нега тайинлашди-ю, нега истеъфога чиқаришди? Тушунарсиз...\nЭнди Темур Кападзега келадиган бўлсак, бу йигит ҳали мураббийлик тажрибасига эга бўлмай туриб, мамлакатнинг биринчи рақамли жамоаси бошқарувига тайинланди. Майли-да, вақтинча бўлса ҳам, барибир, миллий терма деган номи бор. Бу билан ЎФА МТЖнинг нуфузини тушириб юбораётганини ҳис қиляптимикан?\nҚизиқ томони, боя ҳам айтиб ўтилганидек, аслида ҳозир ҳеч қандай «вақтинча бош мураббий»га ҳожат йўқ. Айни вақтда бутун дунё ёзда бўладиган жаҳон чемпионатига тайёргарлик кўрмоқда. Биз эса бу байрамдан четда қолганмиз.\nЎФА истаётган хорижлик мураббий фақат Россиядаги мундиалдан сўнг келиши мумкин. Шундай экан, яхшиси, ЖЧни жимгина кузатиб, Карлуш Кейруш бўладими ёки бошқаси, ишидан бўшашини кутган маъқул эмасмиди?\nЎртоқлик ўйинлари эса ҳозир Ўзбекистон миллий жамоасидан ҳам кўра ёшларимизга кўпроқ керак. Августда Индонезияда Осиё ўйинлари бўлиб ўтади. Бу мусобақанинг аҳамияти ҳақида ортиқча гапириш шарт эмас.\nХитойда ёшлар ўртасида ўтказилган қитъа чемпионати биз учун шунча байрам туҳфа этган экан, нима учун Осиё ўйинларига катта эътибор бериш керак эмас? Ҳозир ҳар қанча тайёргарлик ва ўртоқлик ўйинлари бўлса, Равшан Ҳайдаров шогирдларидан ортмаслиги лозим. Биз-чи? Биз нима қилмоқдамиз?\nЎзбек футболининг янги раҳбарияти амалга оширган айнан мана шу тадбирга турли томондан қараш лозим бўлади. Инсоф юзасидан айтиш лозим, ЎФФ (ҳозирги ЎФА) бошқарувига Умид Аҳмаджонов келгандан сўнг бошланиб кетган оммавий четлатишлар орасида барчага бирдек манзур келганлари ҳам бор.\nМасалан, Самвел Бабаян турли кирдикорлари учун футбол билан боғлиқ ҳар қандай фаолиятдан бутунлай маҳрум этилганда, аксарият мухлислар фақат олқишладилар. Ҳар ҳолда, интернет оламида билдирилган фикрлардан шундай хулоса чиқариш мумкин.\nШунингдек, ҳакамлик билан боғлиқ масаладаги четлатишлар ҳақида ҳам айни фикрни билдириш мумкин. Аммо бу борада ишлар барибир, охирига етмай қолгандек кўринмоқда.\nМасалан, ўтган мавсум бўлиб ўтган «Пахтакор» - «Бунёдкор» ўйини (1:0) ҳакамлиги ҳақида бирор расмий хабар чиқмади. Аввал шунча четлатишлар бўлгани ҳолда, бир ўйин давомида аввал голни ҳисоблаб, кейин бекор қилганлар ҳақида ҳеч қандай маълумот чиқмагани анча ажабланарли.\nБоз устига, ўша учрашув пайти ҳакамлар яна бир қатор хатоларга йўл қўйишганди. Майли, бу масалада чуқурлашмаймиз. Балки янги мавсумда ҳакамлик масаласида ҳам тозалаш ишлари якунига етказилар. Ҳар ҳолда, янги ЎФАдан умид катта.\nЎтган мавсум қабул қилинган қарорлар орасида биттаси мухлислар учун мутлақо тушунарсиз бўлди - «Нефтчи» клуби собиқ устози Вадим Абрамов ҳам четлатилди. Нима учун? Карленович ҳар доим нимани ўйласа, шуни айтишга ўрганган.\nМураббий бу сафар ҳам одатига қарши чиқмади ва олий лига иштирокчилари сони 16тадан 12тага туширилгани ҳақида нимани ўйлаган бўлса, шуни айтди, холос. ЎФФ эса шартта олди-ю, мураббийни бир умрга футболдан четлатди-қўйди. Мана шунисига тушуниш анча қийин.\nАслида, бошқарув ташкилоти ҳақида ножўя фикр билдирган мутахассис ва футболчиларни жазолаш амалиёти ҳамма жойда бор. Масалан, Англияда ҳам. Аммо жазо билан жазонинг фарқи бор. Масалан, жаримага тортиш ёки қанчадир муддатга ўйинлардан четлатиш мумкин.\nБироқ бирданига футболдан батамом маҳрум қилишга ҳатто улар ҳам жазм эта олишмайди. Балки Вадим Абрамовнинг яна бошқа айблари бордир ва биз буни билмасмиз. Агар бўлса, демак, ҳаммасини очиқ айтиш лозим. Ўшанда балки собиқ ЎФФнинг қарорларига биз ҳам тушуниб қолармидик...\nКУННИНГ ЁРУҒ ТОМОНИ\nЯна бир гап бор, айтмасак бўлмайди. Тан олиш лозим, ЎФФнинг (ҳозирги ЎФА) яқин олти ойлик фаолиятида фақат салбий жиҳатлар бўлгани йўқ, бир қатор ижобий ишлар ҳам амалга оширилди.\nАслида, Суперлига ташкил этилгани ҳам катта воқелик, аммо бу ишни регламентга асосланиб, бир йилдан сўнг бажарса, янада яхши бўларди. Бироқ янги раҳбарият бошқа йўлдан боришга қарор қилди ва кескин ўзгаришларга қўл урди. Эҳтимол, бу яхшиликкадир, нима бўлган тақдирда ҳам ҳаммасини фақат маълум вақт ўтгач билиб олиш мумкин.\nШу билан бирга яна бир қатор ишларга қўл урилдики, бу ҳақда ҳам айтиб ўтмасак бўлмас. Масалан, янгиланган ЎФА ниҳоят, трансляциялар борасида телевидение билан муносиб келишувга эришди.\nМТРК ва ЎФА ўртасида олиб борилган катта ҳажмдаги ишлар туфайли жорий мавсумдан эътиборан Суперлиганинг деярли барча ўйинлари трансляция қилиниши белгилаб қўйилди. Қувонарлиси - жонли эфирда.\nТан олиш лозим, ўзбек футболи тарихида ҳали бунақаси бўлмаган. ЎФА ўз фаолияти давомида биринчи марта тақвимни трансляция вақтига мослаб тузиб чиқди. Қойил!\nШунингдек, биринчи лига савиясини оширишга бўлган уринишлар ҳам келажакка умид билан қараш имконини беради. Аслини олганда, Суперлига иштирокчилари сони камайтирилишидан қуйи дивизион фақат ва фақат ютади.\nАгар илгари биринчи лигадан элитага чиқишга даъвогарлар сони деярли бўлмаган ва «Дўстлик-2008» ва «Қўқон-1912» ўз вақтида «қуйи»да ғолиб чиққани ҳолда, «олий»да ўйнашдан воз кечган бўлса (бу йил «Цементчи» билан ҳам шунга ўхшаш ҳолат кузатилди), энди Суперлига йўлланмасини қўлга киритиш ушалмас орзуга айланиши эҳтимоли жуда катта.\nЎзингиз ўйлаб кўринг, янги мавсумда Про-лигада (дарвоқе, қуйи дивизион номи ҳам ўзгартирилди) «Андижон», «Динамо», «Машъал» ва «Шўртан» ўйнайди. Шунингдек, «Орол» ва «Сурхон» олдига ҳам келаси мавсум элитага йўл олиш вазифаси қўйилган.\nСуперлига йўлланмаси эса фақат ғолиб жамоага берилади. Қўшимчасига, аввалгидек иккита лига иштирокчилари ўртасида «ўтиш ўйин»лари ўтказилади.\nЭнди мана шу ўринлар учун кечадиган рақобатни тасаввур қилаверинг. Даҳшат!\nТанганинг икки томони бўлганидек, ЎФА томонидан қабул қилинган қарорларнинг ижобий томонлари ҳам бор. Хатони эса ким қилмайди, дейсиз. Муҳими, бу хатолардан тўғри хулоса чиқарилсин. Қилинган ишлар якунини эса фақат ЖЧ-2022 саралаши белгилаб бериши мумкин.\nШундай экан, биздан талаб қилинадигани - фақат кутиш. Агар ўзбек футболининг азалий орзуси рўёбга чиқиб, ЖЧ йўлланмаси қўлга киритилса, аниқки, аввалги гап-сўзларнинг барчаси унутилади. Чунки ғолиблар ҳеч қачон муҳокама қилинмайди.\nЎФА ғолиб чиқишини эса биз ҳам жуда истаймиз.


Аёл хоким бўлди. Тарихда "Қўрбоши аёллар" » Новости Узбекистана сегодня: nuz.uz\nНовости Узбекистана → Маданият ва саънат → Аёл хоким бўлди. Тарихда "Қўрбоши аёллар"\n20-02-2020 07:43 0 831 Рейтинг1 Чоп этиш\nЎрта Осиё тарихида “Қўрбоши” (قورباشی) деган ҳарбий атама мавжуд бўлган. Қўрбоши дегани туркий тилдаги атама бўлиб, “Қўр” қўшин тўпламоқ деган ва бошқа маъноларни англатади деб ёзади Tarjimon.uz нашри.\nБошқа манбаларда ёзилишича “Қўр” бу қирқ сонидир ва “боши” бошқарувчиси яъни қирқ нафар инсонни бошқарувчиси дейилади. Шунингдек юзбоши ва мингбоши каби атамалар ҳам шу каби унвондир дейди манбаларда.\nЎзМЭда ҳам бу атамани уч хил талқин қилган.\nБиринчиси, ўрта асрларда Ўрта Осиё хонликлари ва айрим Шарқ давлатларида дастлаб шаҳарни тунда қўриқловчи миршаб; сўнгра қурол-яроғ омбори (қўр) мутасаддиси ҳамда қурол-аслаҳа, турли яроқлар ва тўп ясаш корхоналари (қўрхона) бошлиғи. Қўқон хони Худоёрхон даврида Қўрбоши қўрхона, милтиқхона, тўпхоналарга бошчилик қилиб, у хом ашё топиб келишдан то тайёр маҳсулот ишлаб чиқариш ва уларни хон қарорига биноан тарқатиш жараёнига бошчилик қилган;\nИккинчиси, Туркистон ўлкасида Октябрь тўнтаришигача бўлган даврда маҳаллий полиция бошлиғи. Масалан, Қўқон ва Марғилонда 1917 йилда шаҳар миршабларининг бошлиғи Қўрбоши деб аталган;\nУчинчиси, Туркистонда совет режимига қарши қуролли ҳаракат ҳарбий раҳбарларининг унвони. Қўрбоши халқнинг турли табақалари орасидан чиққан обрўли шахс ҳисобланган. Қўрбошилар орасида ҳатто аёллар ҳам бўлган, дейилади. Ҳа, қўрбошилар қаторида аёллар ҳам ҳудди эркаклардак, балки эркаклардан ҳам кучли жасорат кўрсатгани ҳақида маълумотлар мавжуд.\nМисол тариқасида, карманалик Нодира қиз Иброҳимбекнинг қўшинида махсус аёллар гуруҳига бошчилик қилди ва Шарқий Бухорода қизил аскарларга қарши жанг қилди.\nОлтиариқлик, Шакархон эса, Фарғона водийсида Қизил аскарларга қарши мардларча жанг қилиб, аёвсиз курашган керак бўлса сўнгги томчи қони қолгунича урушиб, Скобелев шаҳридаги ўз ўлимини кутиб ётган “эркак” асирларни озод қилгани ҳақида маълумотлар мавжуд.\nЎшлик Холхўжа Эшоннинг синглиси Ойшахон қўрбоши, бу аёлни ўша давр одамлари “Ойим қўрбоши” деб, номласа, Рус командирлари “Амазонка аёл” (Жангчи аёл) дейшарди. Ўшлик Ойимнинг чиндан ҳам жасоратли эканини босқинчилар ҳам билар эди. Ойим Ўзгандаги қамоқхонадан бир қанча маҳбусларни озод қилган.\nШунингдек Водийдаги бошқа жасоратлари бу ойимни тарихга муҳрлади. Бироқ бу Афсонавий жангчи аёлни Советлар турли туман бўхтонлар билан халқимизга ёмонотлиқ қилиб, гап сўзлар тарқатишган. Агар насиб қилса, биз бу аёлларимиз ҳақидаги маълумотларни манбалар асосида ўрганиб, пост қилиб қўямиз.\nБиз узоқ ўтмишдаги Тўмарисларизни биламиз, яқин ўтмишдаги жасур, ўз эрлари ва ака-укалари, жигарлари оталари ёнида жанг қилган аёллар ҳақида билмасдан ўтмоқдамиз. Бу аёлларимиз халқимизни босқинчилардан ҳимоя қиламан деб, ўз жонларини тикиб жанг майдонига киришган. Халқимизда бундай жасур аёллар кўп бўлган.


Олимпиада: умид ўзбек боксчилариданми?\nЛондон Олимпиадасининг 7 кунида ҳам Ўзбекистон Олимпия жамоаси медаллар билан бойимади. Сўнгги кунларда фақат ўзбекистонлик боксчиларнинг нимчорак финалдаги ғалабалари билан қаноатланаяпмиз.\nҲозирча фақат ўзбек боксчиларига омад кулиб боқмоқда\n4 август куни Олимпиада ўйинларида ўзбекистонлик тўрт спортчи мусобақалашади.\nЎзбекистонлик боксчи Жасурбек Латипов (ўнгда) 3 августдаги жангда ғолиб бўлди.\nЛондон Олимпиадаси расмий сайтида ёзилишича, отиш бўйича мусобақаларда Сакина Мамедова, тамплин баҳсида Екатерина Хилко иштирок этади. 64 кило вазин тоифасида боксчи Ўктамжон Раҳмонов туркиялик Якуб Сенерга, 81 кило вазин тоифасида эса боксчи Элшод Расулов тунислик Яҳё Элмекачари билан рингга чиқади.\n3 август куни Олимпиада ўйинлари доирасида енгил атлетика муосбақаларида иштирок этган ўзбекстонлик 5 спортчи ва оғир атлетика бўйича бир спортчи муваффақиятга эриша олмади.\nАммо ўзбек боксчиларига омад яна кулиб боқди. 3 август куни 52 килограмм вазнгача бўлган оғирликда ўзбекистонлик Жасурбек Латипов нимчорак финалда мисрлик боксчи Абдул ал-Ҳишом устидан 21:11 ҳисобида ғалабага эришди.\nБундан аввал боксчилар Фазлиддин Ғойибназаров ва Аббос Атоевлар ҳам ўз рақибларини енгиб, чорак финалга йўлланма олган эди.\nАвстралиялик спортчи безорилиги учун Олимпиададан четлатилди\nЛондонда австралиялик эшкак эшувчи Жош Бут Олимпиадада иштирок этишдан четлатилди. Бунга унинг мусобақадаги мағлубиятидан сўнг маст ҳолда иккита дўкон ойналарини синдиргани сабаб бўлган.\nАвстралия Олимия қўмитаси спортчи мусобақаларда қатнашиш одобини бузгани учун ватанига қайтарилишини билдирди. Аввалроқ Бут ўз ҳаракатлари учун узр сўраган ва синдирилган ойналар учун 2 минг доллардан ортиқроқ товон пули тўлашга рози эканини айтган эди.\nАҚШ медаллар сони бўйича биринчи ўринга чиқди\nМайкл Фелпс ўзининг 21 Олимпия медалини қўлга киритди.\n100 метр масофага сузиш бўйича АҚШ спортчиси Майкл Фелпс 3 август куни ўзининг 17-Олимпия олтин медалини қўлга киритди. Майкл Фелпс шу кунгача бўлган спорт карерасида 21 Олимпиада медалига сазовор бўлган. Улардан 17 таси олтин, 2 таси кумуш ва 2 таси бронза медалдир.\nОлимпиадада АҚШ медаллар сони бўйича Хитойни ортда қолдириб, биринчиликни эгаллади. АҚШ 43 та медалга эга, улардан 21 таси олтин. Хитой 42 медал билан 2-ўринда. Медалларнинг 20таси олтин. 9 олтин, жами 16 медал билан Жанубий Корея учинчи ўринни эгаллаган эди. 4 август куни тушдан кейин ўз олтин медаллари сонинини 10 тага етказа олган Британия жами 20 олтин медал билан учинчи ўринга кўтарилди. Жанубий Корея эса 4-ўринга тушиб қолди.\nМинтақа давлатларидан Қозоғистон 4 олтин медал билан 9- ўринда, Ўзбекистон 1 бронза билан 46- ўринда бормоқда.\nРашид Собиров: Ўғлимдан олтин медал кутгандим\nЎзбекистон жамоаси Олимпиадада нечта медал олади?\nЛуиза четлатилди, Фазлиддин курашни давом эттиради\nЛондон 2012: Ўзбекистон олимпия жамоаси кундалиги


24 сентябрь, 2020, 19:00\nТеглар:Севилья | Бавария | Суперкубок\nКуннинг энг муҳим беллашувига эътиборингизни қаратамиз.\nБундеслигада “Бавария” аллақачон старт амалга оширди ва яна бир жамоа дарвозаси тўрини 8 марта титратди. “Шальке” ёмон жамоа эмас. Улар Германия биринчилигининг ўзига яраша номдор жамоаларидан. Нойер ҳужумдаги жамоадошларига яқинроқ бора олмади, чоғи. Акс ҳолда, менинг ҳурматим ҳаққи бас қилинглар, деган ҳолда собиқ клубини бу каби шармандаликдан қутқариб қолган бўлармиди?! Бу миллий чемпионат мавзуси. Бугун улар “Севилья”га қарши жиддийроқ қарашлари табиий. Ахир ўртага битта титул тикиладиган бу каби беллашувлар тақдири билан ўйнашиб бўлмайди. Мюнхенликлар финалларда анча қийналадиган жамоалар сирасига киради. Шундан умид қилишга мажбурмиз: бизга қизиқарли қарама-қаршилик керак.\n“Севилья” ҳақида эса нимадир дейишга ҳайронман. Регилон кетгани уларнинг оғриқли тарафи. Аммо бошқа томондан Ракитич жамоага қайтди. “Барселона”да учралган мағлубият аламлари қолган бўлса керак.\nФлик жамоасининг ҳужум артиллерияси яна бир истеъдод билан бойиди. Сане каби немис болакайлари учун “Бавария” орзулар жамоаси эканлигини тўғри тушунишимиз керак. Улар учун бошқа жамоалардан яхшироқ таклифлар бўлиб турганига қарамай, ушбу жамоага ўтишларининг сабаби ҳам айни шунда.\nЛерой табиатан анча инжиқ футболчилар тоифасига киради. Ҳар яхшининг бир ёмони бўлади, дегани шу бўлса керак. У Гвардиоланинг юлдузли захира ўриндиғи вакили сифатида ўйнашдан чарчади. Унга ҳар бир ўйинда майдонга тушиш ва ўзини кўрсатиш учун имконият керак. “Ман Сити” ҳужумчилари бажаришга мажбур бўлган тактик топшириқлардан тўйиб бўлган. У тўп рақибдалигида унинг ортидан қувишни эмас, янги ҳужумлар ўйлаб топишни яхши кўради, кўпроқ голлар ургиси ва уларни юзага келтиришни истайди.\nМюнхен клуби айнан шундай жой. Флик ҳужумчиларга анча эркинлик берган ва бу уларнинг ранг-баранг ўйинларидан ҳам сезилиб туради. Бугун “Севилья”га қарши жиддий беллашувда Санени кўриш ажойиб бўлади.\nТахминий таркиб: Нойер, Эрнандес, Алаба, Боатенг, Дэвис, Горецка, Киммих, Сане, Мюллер, Левандовски, Гнабри.\nИштирок эта олмайди: Куасси, Коман.\nСўроқ остида: Дэвис.\nПабло Сарабиянинг ўтган мавсум аввалида ПСЖга ўтиб кетиши билан кўпчилик “Севилья”да ижодкор футболчилар қолмаганлиги ҳақида гапира бошлади. Аммо Банега ва Хесус Навас барчага ҳали ҳам нималаргадир қодир эканликларини исботлаб қўя олишди. Йўқ жойдан Лукас Окампос порлаб чиқди. Бугун неча-неча клубларда қадрланмаган юлдуз Ла Лиганинг Мессидан кейинги ўриндаги сермаҳсул футболчилари қаторига кириб олган. Европа Лигасида буни барча яна бир карра гувоҳига айланди. Андалусияликларда Люк де Йонг исмли тажрибали ҳужумчи борлиги финалга келгандагина эсимизга тушди. Барча марказий ҳужумда Эн-Несирини кутаётган бир пайтда собиқ Испания терма жамоаси ва “Реал” бош мураббийи нидерландиялик форвардни бошланғич таркибга киритди.\nБугун ҳам Хулен Лопетеги испан мухлисларининг ёлғиз ишончи бўлиб турибди. Бугун қандайдир мўжиза юз берган тақдирда, унинг бош ролида Лопетеги исмини учратишимиз муқаррар.\nТахминий таркиб: Буну, Навас, Кунде, Диего Карлос, Эскудеро, Ракитич, Фернандо, Жордан, Сусо, Эн-Несири, Окампос.\nХанс-Дитер Флик: “Севилья” Европа Лигасини ажойиб тарзда ютди. Бу катта жамоа ва тактик жиҳатдан яхши шаклланган. Лопетеги яхши ишларни амалга оширмоқда. Анча катта куч талаб қиладиган ўйинда майдонга тушамиз. Иккала жамоадан ҳам кучли ўйин кутишингиз мумкин. Шу жиҳатдан, бу каби ўйинларни топ даражада десак бўлади. Биз яхшироқ тайёргарлик кўришга ҳаракат қилдик. Жамоам 100 фоиз кучини кўрсатишини кутмоқдаман. Биз ушбу ўйинга бор эътиборимизни жамлай олишимизга умид қиламан. Бу - финал, уларга доим ўзгача ёндашишга мажбурсиз”.\nХулен Лопетеги: “Бавария”да, аввало, ажойиб мураббий бор. У футболчиларни индивидуал ва жамоавий тарзда кучайтиришга муваффақ бўлди. Улар қандай ўйнашни, қандай ҳимояланишни ва қай тартибда ҳужумга ўтишни билади. Биз барчасини тўғри тушуниб турибмиз: қаршимизда ҳозирги даврнинг энг кучли жамоаси. Бироқ биз бу ерга айланиб кетишга келмадик”.\nҲар доим ҳам Европа Чемпионлар Лигаси ғолиби Европа Лигаси чемпионига қарши УЕФА Суперкубоги финалида ўйнар экан, фаворит мақомида бўлади. Бугунги “Бавария” Лопетеги айтганидек, дунёнинг энг яхши жамоаси, ҳисобланади. Аммо чин кўнгилдан умид қиламизки, бугун кескин ва қарама-қарши ҳужумларга бой футбол кўрамиз.\n"Бавария" бош мураббийи: Тишимни ғичирлатиб, чидашга мажбур бўлдим\nLIVE УЕФА Суперкубоги. "Бавария" - "Севилья": Матнли трансляция


Нега дастурчилар Telegram’ни биринчи ўринга қўйишади? - www.Yoshlar.com\nНега дастурчилар Telegram’ни биринчи ўринга қўйишади?\nСизга маълумки, яқинда Россияда Telegram мессенжери блоклаб қўйилди. Бу эса россиялик фойдаланувчилар учун ҳақиқий кўнгилсизлик бўлди, десак адашмаймиз. Фақат фарқи шуки, кимдир ўзига қулай бўлган оддий стикерли мессенжердан маҳрум бўлган бўлса, бошқаси ўхшаши йўқ, ўзи учун ўта муҳим бўлган бизнес-инструментидан ажралди.\nИккинчи ҳолатда, фожеа миқёси дастлабки кўринишидан анчайин жиддийроқдир. GoodWAN лойиҳаси раҳбари Филипп Медведев Telegram’нинг беқиёс вазифалари ҳақида гапирар экан, уни бошқа мессенжерлар билан алмаштириб бўлмаслиги сабабларини ҳам атрофлича баён қилди.\nБугунги кунда Telegram имкониятлари айрим бошқа мессенжерларнинг имкониятларидан жиддий устунликка эга. Бундан ташқари, у компаниянинг реклама ва PR мақсадлари учун энг қулай, хавфсиз ва самаралидир, унда ҳали унчалик машҳур бўлмаган жуда кўп опциялар мавжуд. Дастурчилар ва АТ мутахассислари ушбу опциялардан фаол фойдаланмоқдалар.\nБу ерда гап қурилмалар ва хизматларни ўзаро интеграциялаш соҳасидаги ечимлар ҳақида бормоқда. Бу, биринчи навбатда, ботлардан фойдаланиш ва уларни очиқ API’да қўллаш имкониятларидир. Telegram ботлари аниқ бир фойдаланувчи ва гуруҳли чатлари билан ўзаро биргаликда ҳаракатланадиган, хабарларни қабул қиладиган ва жўната олувчи дастурий йўллар билан бошқариладиган аккаунтларни ўзида ифода этади. Улар барча буйруқни бериш мумкин бўлган очиқ API ёрдамида бошқарилади.\nШу билан бирга, мазкур ботларнинг функциялари кўп – улар янгиликларни бериб бориш каби энг оддий ҳаракатлардан тортиб, мураккаб таҳлилий механизмларгача бажара олиши мумкин. Ботнинг асосий вазифаларидан бири, бу – фойдаланувчи буйруқ киритгандан кейин автоматик равишда, яъни шу заҳотиёқ жавоб беришидир. Telegram’да интерфейс орқали ишлашда, дастур ҳақиқий бўлиб ўтаётган суҳбат чоғидаги фойдаланувчининг аниқ ҳаракатларини акс эттиради, шу боис ҳам бу ботдан фойдаланишни анчайин осонлаштиради.\nБундай дастурлар бир турдаги ишларни жуда тез бажаради ва ходимларнинг ишини енгиллаштириб, маблағни ҳам тежайди. Энг муҳими – улардан тўлақонли бизнес-инструмент сифатида фойдаланиш мумкин. Масалан, GoodWAN компанияси Telegram-ботларни ўзининг IoT-тизимида фаол қўллайди.\nХусусан, ботлар маълумотларни интерактив узатиш тугмачасидан келиб тушадиган ахборотларни қайта ишлаш учун фойдаланилди. Бундай тугмачалар ва Telegram-ботлар ёрдамида, масалан, маълум бир ходим билан боғланиш, буюртмаларни расмийлаштириш, хабарни таянч хизматларга жўнатиш ва шунга ўхшаш бошқа ҳаракатларни жуда оддий ва тез бажариш мумкин. Дарвоқе, бунинг учун компаниялар ўзларининг ботларини яратиши шарт эмас, чунки бунинг учун бозорда тайёр ечимлар мавжуд.\nАфсуски, бугунги кунда мавжуд бўлган бошқа бирорта ҳам мессенжер бундай имкониятларга эга эмас. Айрим функциялар Skype ва Facebook Messenger’да бор, лекин уларда чекловлар ҳаддан ташқари кўп. Facebook орқали суҳбатлашиш учун камида ўзининг аккаунти керак бўлади, унчалик осон бўлмаган ижтимоий тармоққа қўшилиш ва рўйхатдан ўтиш жараёни кўплаб фойдаланувчиларни чўчитади.\nУстига устак, ҳозирда Россияда Facebook’нинг аҳволи Telegram’га қараганда у қадар ишончли эмас, чунки ҳалигача шахсий маълумотларни Россия Федерацияси ҳудудига жойлаштириш бўйича келишувга эришилмаган. Skype эса, ўзининг мобиль ва стационар қурилмаларидаги иловалари қўполлиги боис аудиториясини йўқотишда давом этмоқда.\nTelegram’да аккаунтни рўйхатдан ўтказиш учун эса, фақат мобиль телефон рақами ва атиги бир дақиқа вақт керак бўлади. Бундан ташқари, иловалари бошқа шунга ўхшаш иловаларга қараганда анча кўп функцияга эга, лекин шунга қарамай, юзерлар қурилманинг ресурсларидан у қадар кўп фойдаланмайди.\nАгар Telegram’нинг аҳамияти оддий мессенжерлар даражасида кўриб чиқиладиган бўлса, ҳали муҳокама қилиниши лозим бўлган томонлари бордир, лекин кўп вазифани бажарувчи платформалар сифатида фойдаланувчи билан ўзаро бирга ҳаракат қилиши эса, бу шак-шубҳасиз, ҳали муносиб муқобилига эга бўлмаган, ўта ноёб ечимдир. Хулоса шуки, Telegram’ни блоклаш натижасида қатор илғор, янги АТ-ечимлар йўққа чиқарилади. Хўш, айтинг-чи, у шунга муносибми?\nДата: 03.05.2018 | Просмотров: 732


2020 йил сентябр ойи учун арслон буржи мунажжимлар башорати - Tushlar-tabiri.uz\nА - кириллча / Буржи мунажжимлар башорати Сентябр 2020\n2020 йил сентябр ойи учун арслон буржи мунажжимлар башорати\n2020 – йил сентябр ойи учун мунажжимлар башорати: Арслон\nАрслон бурж вакиллари учун 2020 – йилнинг сентябр ойи мунажжимлар башоратига кўра ушбу ой турли хил воқеаларга бой давр бўлиши таъкидланади. Ушбу буржнинг кўпчилик вакиллари суткасига 24 соат етарли бўлмайди, улар вақтнинг узоқроқ бўлишини истайдилар. Ушбу ойда сиз бизнесингиз ва карерангиз учун кўмаклашувчи кўплаб янги фойдали инсонлар билан танишасиз. Сентябр ойи учун мунажжимлар башоратида арслон буржи вакилларининг шахсий ҳаётида, агарда ўзлари кўп ҳаракат қилмайдиган бўлсалар, катта ўзгаришлар кузатилмайди.\nАрслон буржи — Аёллар\nСентябр ойида 2020-да арслон буржининг ёлғиз вакилалари ўз жуфтларини учратишлари даргумон, ушбу ойда улар эркакларнинг диққат – эътиборида бўлиши ваъда қилинмайди. Ушбу буржнинг баъзи вакилалри ҳаттоки ўз жозибадорлигига шубҳа қилишни бошлайдилар ва ташаббусни ўз қўлига оладилар. Баъзи аёллар ҳаттоки ўз ғуруридан ҳам воз кечиб, илгари жуфт сифатида назарига ҳам илмаган эркак хушторларнинг эътиборини жалб қилишни бошлайдилар. Турмуш чиққан арслон бурж вакилалари ишдаги ёки қариндошлари билан боғлиқ муаммолар туфайли асабий ва безовта бўладилар. Сиз заифлигингизни кўрсатишдан ва турмуш ўртоғингиздан ёрдам сўрашдан қўрқмаслигингиз керак.\nСентябр ойи арслон бурж вакиллари учун жуда фаол ва самарали давр ҳисобланади, бу ой сизнинг янги иш бошлаш, ўз бизнесини очиш ва карера борасида қатъий қадамлар қўйишингиз учун жуда давр ҳисобланади. Ушбу бурж вакилларининг бу ойдаги молиявий аҳволи хушнуд этадиган даражада бўлади, улар узоқ вақтдан бери орзу қилган нарсаларни сотиб олишлари, катта харидларни амалга оширишлари ва қимматбаҳо хордиқ чиқариш масканларида дам олишлари мумкин. Сентябр ойининг охирги ўн кунлигида сиздан тез-тез қарзга пул сўраш бошланади, бундай вазиятда энг яқин дўстларингиз ва қариндошларингиздан ташқари ҳаммага рад жавобини беришингиз яхшидир.\nСентябр ойида арслон бурж вакиллари ҳаётининг қайси соҳасига эътибор қаратиши, энг асосийси қайси соҳа эканлигини ҳақида бир тўхтамга келишлари лозимдир. Вақт ва кучнинг етишмаслик ҳолати сизни шахсий ҳаёт ёки карерадан бирини танлашга мажбур этади, агарда сиз ҳар иккисини бирга олиб боришни танлайдиган бўлсангиз ҳеч бирининг уддасидан чиқа олмаслигингиз мумкин яъни ҳар иккисида ҳам муваффақиятга эриша олмайсиз. Яқинда муносабатларни бошлаган ушбу бурж эркак вакиллари бўш вақтларини ўз жуфти билан ўтказишни истайдилар, аммо иш фаолиятидаги муаммоларини ҳал қилиш зарурати бунга тўсқинлик қилиши мумкин. Турмуш қурган арслон бурж вакиллари ишда муаммоларни ишда қолдириш тавсия этилади, акс ҳолда ишдаги қийинчиликлардан келиб чиққан ноқулайлик ҳатто энг қалин муносабатларни бузиб юборади.\nСентябр ойида арслон бурж вакиллари агарда ўзлари шуни истайдиган бўлсалармисли кўрилмаган ишлар қилишлари мумкин, бу албатта иш фаолиятига яъни мансабга тегишли бўлади. Ушбу ойда омад барча молиявий ва мансабдорлик ишларингизда ҳамроҳ бўлади. Кўплаб молиявий муаммолар сентябр ойида арслон бурж вакиллари томонидан ҳал қилинади, агар сиз аллақачон бу ўз бизнесингизни бошлашни ўйлаб юрган бўлсангиз, ушбу ойда уни бошлаш мақсадга мувофиқдир. Бу ойда ишбилармонлар кунига 24 соат ишлаши керак, аммо улар буни ўз хоҳишлари билан амалга оширадилар, чунки муваффақиятли дақиқалар максимал даражада ишлатилиши керак. Барча уринишлар катта фойда келтиради.


Qalampir.uz | Маҳалла раиси судда Тошкент шаҳар ҳокимини ютиб чиқди\nМаҳалла раиси судда Тошкент шаҳар ҳокимини ютиб чиқди\nЖамият\t12 Июнь 19:20 8688\nТошкент шаҳар Чилонзор туман маъмурий суди собиқ Тошкент шаҳар ҳокими Раҳмонбек Усмоновнинг қарорини бекор қилди.\nГап шундаки, Чилонзор туман маъмурий судига “Ҳайрабод” маҳалла фуқаролар йиғини Тошкент шаҳар ҳокимияти мансабдор шахси томонидан чиқарилган қарорни ҳақиқий эмас, деб топиш бўйича шикоят-ариза билан мурожаат қилди. Суд мажлисида ўрганишлар асосида қуйидагилар аниқланган:\n“Ҳайрабод” маҳалла фуқаролар йиғини 50 йилдан буён ҳудуддаги 3-тор Ҳайрабод кўчаси, 13-манзилда жойлашган “Оталар чойхонаси” биносидан фойдаланиб келган. Тошкент шаҳар Ер ресурслари ва мулк кадастри хизмати давлат корхонасининг архив ҳужжатларига кўра 995 кв метр майдонида жойлашган бинонинг 555кв метр қисми “Ҳайрабод” МФЙ номига кадастр ҳужжатлари билан расмийлаштирилган.\nСуд қонун талаблари ва аниқланган ҳолатлардан келиб чиқиб, “Ҳайрабод” маҳалла фуқаролар йиғинининг шикоят-аризасини асосли, деб ҳисоблади ҳамда Тошкент шаҳар ҳокимининг юқорида қайд этилган қарорини ҳақиқий эмас деб топди.\nРаҳмонбек Усмонов ва у билан бир даврда фаолият юритган айрим туман ҳокимларининг адолатсиз, кўзбўямачилик асосида қабул қилган қарорлари талайгина. Собиқ Юнусобод тумани ҳоким Абдусаматовнинг қарорига ишониб, чув тушганлардан бири тадбиркор Мамлакат Азимова. Ўшанда бу ишларга Раҳмонбек Усмонов бош-қош бўлгани иддао қилинади. Ушбу воқеани батафсил бу ерда ўқишингиз мумкин.\nОдамларнинг фикри инобатга олинадими? Ортиқхўжаев жавоб берди Ортиқхўжаев: “Рози бўлмасангиз, уйингиз бузилмайди” Тошкентда янги сайилгоҳ ташкил этиляпти Тошкентда иситиш тизими қачондан ўчирилиши айтилди Тошкент ҳокимлигидан кутилмаган ғамхўрлик\n15 Сентябрь 13:51 44153\n15 Сентябрь 19:18 19161\n17 Сентябрь 10:27 10425


Туркманлар Хитой вакцинасининг кучли ножўя таъсири ҳақида хабар бермоқдалар\nҚимматроқ ва самаралироқ вакциналарни олишга қурби етмайдиган мамлакатларга вакцина етказиб бериш – Пекиннинг тарихни қайта ёзишга уринишларининг муҳим унсури ҳисобланади. Аммо унинг маҳсулоти cифатсиз.\n27 апрел куни Пекинда COVID-19га қарши Sinopharm вакцинаси дозасини тайёрлаётган тиббиёт ходими. [Николас Асфури/AFP]\nАШХОБОД – Туркманистонда COVID-19га қарши вакцинация жараёни жиддий тўсиқларга дуч келди: Хитой берган вакцинанинг «кучли ножўя таъсирлари» аниқланган.\nТуркманлар хавотирли вазиятда қолишди – улар пандемияга дуч келдилар, аммо унга қарши кураш учун самарали воситаларга эга эмаслар. Ҳозирча уларда фақат Россия ва Хитой вакциналари бор.\nХитой тақдим этган коронавирусга қарши вакцинани қабул қилганлардан айримлари биринчи дозадан сўнг «даҳшатли ножўя таъсирларни» бошдан ўтказдилар, дейди Ашхобод яқинидаги Чоганли қишлоғидаги юқумли касалликлар шифокори Ойгул М.\nУ Соғлиқни сақлаш ва тиббий саноат вазирлиги меморандумида тиббиёт ходимларининг коронавирус пандемияси ва аҳолини эмлаш борасида гапириши тақиқлаганига қарамай, ўз фикрини билдирган.\n27 апрел куни Пекинда COVID-19га қарши эмланиш учун навбатга тураётган хитойликлар. [Николас Асфури/AFP]\n«Ўзимни жиддий хавфга қўяётганимни биламан, аммо Хитой вакцинасини олган одамлар даҳшатли ножўя таъсирларга дучор бўлаётганида жим туролмайман», деди Ойгул.\nШифокорнинг таъкидлашича, у вакцинани қабул қилганлар касал бўлиб қолгани боғлиқ ўзи билган барча ҳолатларни мустақил равишда ўрганиб чиқиб, ножўя таъсирлар рўйхатини тузган.\nУнинг сўзларига кўра, эмланганлар кўпинча кучли кўнгил айниши, қусиш ва ич кетиш ҳолатларига дуч келишган. Айримлар шошилинч тиббий ёрдамга муҳтож бўлиб, ҳатто реанимацияга тушганлар.\n«Эмланганларнинг деярли барчаси кучли бош оғриғи ва мушак оғриқларини ҳис қилганлар, баъзиларида иситма ва титроқ, терида ва шиллиқ қаватида аллергик реакция ёки бошқа аломатлар кузатилган», деди Ойгул.\nТумов, йўтал ва шишлар шулар жумласидандир.\n«Эмланганлардан фақат бир нечтасигина ножўя таъсирларга дуч келмаганлигини айтди», дейди у.\nХитой вакцинаси партияси 6 март куни Пекиндан самолёт орқали Туркманободга етиб келган, деб хабар беради Turkmen.news сайти.\nКузатувчиларнинг айтишича, Хитой ҳукумати вакцинани жорий «вакцина дипломатияси» стратегияси доирасида сотмай, бепул тақдим этган.\nХитойнинг Туркманистондаги элчиси самолётни кутиб олишда қатнашган, деб хабар беради Chronicles of Turkmenistan янгиликлар сайти. Элчилар, одатда, тижорий юкларни қабул қилиб олишда иштирок этмайдилар. Бундан ташқари, аэропортда бўлган Туркманистон расмий вакили мамлакатнинг пандемияга қарши курашида ёрдам бергани учун Хитойга миннатдорчилик билдирди, бу вакцина совға сифатида тақдим этилганининг яна бир белгиси бўлиши мумкин.\nТуркманистондаги расмий оммавий ахборот воситалари вакцинанинг етиб келгани, унинг ҳажми ёки номи тўғрисида ҳеч қандай хабар бермаган.\nТанқидчилар бундай «ёрдамни» Пекиннинг Ухандаги эпидемиянинг илк босқичи ҳамда муваффақиятга эришиш ва вирусни тўхтатиш йўлидаги «мардонавор» саъй-ҳаракатлар олдидан инқирозни кечикиб тан олиши билан боғлиқ нарративни ўзгартиришга қаратилган кампанияси деб биладилар.\nМарт ойи ҳолатига кўра, Хитой дунё бўйлаб ўзининг коронавирусга қарши вакциналаридан 40 миллион дозасини, асосан ривожланаётган мамлакатларга экспорт қилган, деб ёзади Financial Times.\nҚимматроқ ёки талабгирроқ вакциналарга қурби етмайдиган мамлакатларга вакцина етказиб бериш – Пекиннинг тарихни қайта ёзишга уринишида муҳим рол ўйнайди.\nАммо Хитойнинг вакцина дипломатиясига оид саъй-ҳаракатлари у таклиф қилаётган маҳсулот сифати каби самарасиз бўлиб чиқмоқда.\n«Сифатсиз» ва етарли эмас\nАшхобод ва бошқа катта шаҳарлар учун ишлаб чиқилган вакцинация режасига кўра, Хитой ва Россиядан келтирилган вакциналарнинг кичик партияси энг аввало шифокорларга, жамоатчилик билан ишловчи соҳа ходимларига, полициячиларга ва жамоат транспорти ҳайдовчиларига берилиши керак.\n70 ёшдан катта фуқаролар ҳам эмланиш ҳуқуқига эга.\nКўпчилик туркманлар мажбурий ниқоб тақишдан чарчагани ва коронавирусдан сақланишни истагани сабабли ҳам вакцина қабул қилмоқчи, дейди Айгул.\nРасман хабар берилмаган бўлса-да, ўлимлар сонининг юқори эканлиги аҳоли орасида саросимага сабаб бўлган.\n«Кўпчилик қариндошлари ва яқинларини йўқотди. Улар қандай азобланиб вафот этганларини кўрдилар, шунинг учун ҳамма халоскор вакцинани кутаётган эди», дейди у. «Аммо у сифатсиз бўлиб чиқди.»\nАшхободлик 72 яшар Вера К. ёши туфайли Хитой вакцинасини бепул қабул қилганлардан бири.\n«Уч кун ичида ўлар ҳолатга келаёзганим учун тез ёрдам чақиришга мажбур бўлдим», дейди у.\nУ аввалига бу аломатларни ўзида мавжуд бўлган онкологик касаллик билан изоҳлаган, аммо шифохонадан уйига қайтгач, яқинларида ҳам Хитой вакцинаси қабул қилинганидан кейин кўнгил айниши ва қайт қилиш кузатилганини эшитган.\n«Агар танлаш имкониятимиз бўлганида, ҳеч қачон бу вакцинани олишга рози бўлмас эдик, аммо бизда танлов йўқ эди», дейди у. «Ё коронавирусдан ўлиш ёки мана шу азобдан ўтиш керак эди.»\nШифокорларнинг сўзларига кўра, туркманистонликлар Sinopharm ишлаб чиқарган «Vero Cell» вакцинаси билан эмланмоқдалар. Ишлаб чиқарувчига кўра, унинг самарадорлиги 79,34 фоизга тенг.\nХитойнинг COVID-19 вакциналари паст самарадорлик кўрсаткичига эга, деган эди шу ойда Хитой касалликларни назорат қилиш ва олдини олиш маркази раҳбари Гао Фу.\nPfizer ва Moderna вакциналарининг 90 фоизлик самарадорлиги билан таққослаганда Хитой вакцинаси самарадорлиги 49-79 фоиз орасида бўлиб, бу анча паст кўрсаткичдир.\nТуркманистонлик шифокорларга кўра, хитойлик етказиб берувчилар ўз маҳсулотларининг афзалликларини «мақтаб», камчиликларини атайин яширишади.\nАгар қўлидаги вакцина юқори сифатли бўлганида, «прагматик хитойлар уни бошқа давлатларга сотган бўлар эди», дейди Ойгул Хитойнинг ўз вакцинасини 69 та ривожланаётган мамлакатга бепул топшираётганини назарда тутиб.\nХитой миллионга яқин инсонни тасдиқланмаган COVID-19 вакцинаси билан эмлади\n«Синофарм»нинг кўп синовлари хорижда амалга оширилмоқда – Хитой компанияси ўз муваффақиятини тасдиқловчи деярли ҳеч қандай тиббий далил келтирмаган.\nХитойнинг COVID-19 билан боғлиқ «глобал жамоатчилик манфаати» шундоқ ҳам оғир вазиятни ёмонлаштирмоқдами?\nПекин расмийлари мамлакатнинг вирусга қарши курашдаги «буюк ғалабалари» ҳақида бонг ураётган бир пайтда, Хитойда ишлаб чиқарилган COVID-19 вакциналарига ишонган мамлакатларда касалланиш даражаси ўсиб бормоқда.


Президент сурхон маҳсулотларини кўздан кечирди (фото)\n01.06.2021 17:23 0 1997\nПрезидент Шавкат Мирзиёев Шеробод туманидаги замонавий иссиқхонани кўздан кечирди. Бу ҳақда давлат раҳбарининг матбуот хизмати хабар бермоқда.\n«Шеробод агро импекс» масъулияти чекланган жамиятига қарашли ушбу мажмуа ўтган йили ишга туширилган. 29 гектарлик иссиқхонада помидор, бодринг, булғор қалампири, бақлажон каби бозорбоп маҳсулотлар етиштирилмоқда. Бу ерда 200 нафар маҳаллий ёшлар ишламоқда.\nМаҳсулот ҳажмини кўпайтириш орқали унинг таннархини арзонлаштириш муҳимлиги таъкидланди.\nШу ерда «Шеробод анор импекс» корхонаси ҳам ташкил этилган. 5 миллион долларлик мазкур лойиҳа натижасида анорни қадоқлаш ва қайта ишлаш йўлга қўйилган. Ускуналар Жанубий Корея ва Словениядан келтирилган.\nАнор бўлмаган пайтда корхона тўхтаб қолмайди. Мева-сабзавот ва полиз маҳсулотларини саралаб, бозорга чиқаради.\nКорхона 6 минг тонна қадоқлаш, 2 минг тонна анор шарбати ишлаб чиқариш қувватига эга. Бу ерда 70 киши иш билан таъминланган.\nАнор меваси аҳоли ва боғдорчилик хўжаликларидан сотиб олинади. Шеробод туманида бир йилда қарийб 30 минг тонна анор етиштирилади. Шундан 8 минг тоннаси экспортга чиқарилмоқда.\nЯқингача туманда 2 минг 400 гектар анорзор бор эди. Жорий йилда ҳосилдорлиги паст бўлган 3 минг гектардан зиёд пахта ва ғалла майдонлари ўрнида фермер хўжаликлари ва тадбиркорлар томонидан анор боғлари ташкил этилди. Бунинг натижасида қўшимча 3 мингта янги иш ўрни яратилди. Уч йилдан кейин бу янги кўчатлардан 18 минг тонна ҳосил олиш мумкин. Унинг 8 минг тоннаси қайта ишланиши ва 10 минг тоннаси экспорт қилиниши режалаштирилган.\nШавкат Мирзиёев Президент Шеробод